url: =US KUMPI 4NA 'JAMES MADISON’ TANGTHU’. Agelh - www.laibusaal.com - Laibu Saal\nHome > US Kumpite Tangthu > US KUMPI 4NA 'JAMES MADISON’ TANGTHU’. Agelh - www.laibusaal.com\nUS KUMPI 4NA 'JAMES MADISON’ TANGTHU’. Agelh - www.laibusaal.com\nJAMES MADISON’ TANGTHU’\nAgelh - www.laibusaal.com\nTOM KIM-A ET PAKNA:\nA pianna: Port Conway, Virginia; March 16, 1751\nA sihna: Orange County (Montpelier),Virginia; June 28, 1836\nUS President let hun: 1809-1817\nA minpi: James Madison Jr.\nSangkahna/degree ngahna: College of Jersey (tu-in Princeton University kici).\nA minpha ngah: Upadi’ Pa (Father of the Constitution), US gam phuankhiapa (Founding Father)\nA SUNGA THU OMTE:\n· THU PATNA\n· A NEULAI THU LEH POLITICS AH A LUTNA\n· US A KILAIHGAWP HUN (REVOLUTIONARY TIMES)\n· UPADI’ PA\n· CONGRESSMAN A SEPNA LEH THUGENSIAM MI (STATESMAN)\n· AMERICA PRESIDENT A LETNA THU\n· A HUN BEI KUAN\nTHUPATNA: James Madison pen March 16, 1751 in Port Conway, Virginia ah piang a, federal government (phualpi kumpi pen state government leh local government in kikhen) hat ding deih mi ahi hi. US upadi (constitution) draft masa pen gelh ahih manin manin Upadi’ Pa kici a, Federalist Papers zong mi tawh kithuah in gelh a, Bill of Rights thukham gelh hi. US President thumna Jefferson tawh kipawlin Democrat-Republican Party phuankhia uh a, 1808 in Democrat-Republican Party president len hi. US President a li vei na len a, White House ah a zi Dolley Madison tawh na teng hi. President a let sungin Britishte tawh US na kidopih hi (1812-1815). June 28, 1836 in Orange County, Montpelier estate, Virginia ah si hi. James Madison (1751-1836) pen US phuankhiapa ci-in kingaihsun a, Thomas Jefferson (1743-1826) tawh kipawl a phuatkhiat Democratic-Republican Party pen America adingin opposition political party masa pen ahi hi. Jefferson in US president thumna a let lai-in Madison in secretary of state len hi. White House ah president term nih a let khit nungin Virginia, Montpelier ah lo khawhna munah a zi Dolley (1768-1849) tawh teng hi.\nA NEULAI THU LEH POLITICS AH A LUTNA: Madison a pian’na Orange County, Virginia ah khangkhia hi. Unau 12 panin a upa pen hi a, sagih bek dam kim uh hi. A pa min James Madison Sr. hi a, a nu min Nellie Conway Madison ahi hi. A pa pen lo kho mi leh lo khawhna lamsangah a lawhcing mahmah khat hi a, gam golpi acres 3,000 kiim leh sila tampi nei a neih banah gamvai-ah zong mite thudot mahmah khat ahi hi. 1762 kumin King and Queen County (Virginia) khua-a om Donald Robertson’ sanginn ah kah dingin a pa’n sawl hi. Kum nga a kah khit ciangin a pa’ gam Orange County, Virginia (Montpelier a kici) ah hong ciahkik a, a pa’n a dam theih lohna hangin inn ah omsak suak in, sangsia guai-in inn ah lai hilhsak hi. A dam sung dam lohna hangin haksatna leh gentheihna thuak den hi. Inn ah kum nih lai a sin khit 1769 kum in College of New Jersey (tu-in Princeton University a kici) ah kah hi. Hih munah Latin, Greek, science, philosophy leh a tuamtuam sin hi. 1771 in College of Jersey panin graduate buaih ngah a, tua khitin hih sanginn president Reverend John Witherspoon’ kiangah tawl khat om lai-in lai sin lai hi. A teenna khua Montpelier pen pa’ sat hi a, a pa’n sila za val nei hi.\nGraduation hong man siang khit ciangin British ten siah a lakna hangin American colonyte tawh British kilem lohna leh kitanauna (relationships) thu hong uuk mahmah hi. Virginia state in Britishte ukna leh a siah don’na uh cimtak in kiphinna American Revolutionary War (1775-83) kici hong pat dingin Madison pen Orange County galdo dinga kipiakhia (militia) colonel zaa kipia hi. Mi tun tom leh dam thei lo hi napi in politics ah hong bual theihna dingin galkap bu in hong sem masa hi. 1776 in Britishte’ ukna panin state government bawlkhiat ding ngimna tawh a kibawl Virginia Constitution Convention khawmpi ah Orange County-te’ palai dingin kisawl hi. Virginia legislature ah a sep sungin a lawm hoih mahmah leh Declaration of America gelh Thomas Jefferson tawh hong kithei uh a, a dam sung lawm hoih mahmah hong suak uh hi. Madison pen politics lamsang uuk ahih manin mikim in biakna khat peuh zuih theihna ding suahtakna (religious freedom) mi kim in a neih ding nakpi takin tangkopih a, hih pen mi khempeuh in I pian’ a kipanin I neih suahtakna hi ci-in ngaihsutna nei hi. 1780 in Continental Congress, Philadelphia ah Virginia palai (delegate) in hong pang hi. 1783 in Continental Congress nusiatsan san-in Virginia ah ciahkik a, biakna vai-ah suahtakna a om theihna dingin Virginia innpi (assembly) ‘religious freedom statute’ kici thukham bawlna ding nakpi takin hong hanciam hi. Ahih hangin a sawt loin US upadi thak bawlna huh dingin Congress in sam kik hi.\nUS A KILAIH GAWP HUN (Revolutionary Times): 1772 in Virginia ah hong ciahkik ciangin American colony sunga gam mite leh Britishte kidona nasia mahmah hi. Orange County Committee of Safety kici makaih dingin December 1774 in kiteel a, tua khit 1775 in Virginia militia ah galkap makai (colonel) in hong pang hi. A college kahpih a lawm William Bradford kiangah hi bangin lai khak hi : “Tu-in leitung tangthu nakpi takin a hatsak tuam ding eima’ khut sungah om hi,’’ Madison pen galkap lamsang sangin lai gelh siam mi hi a, a siamna Virginia Convention ah Orange County-te palai dingin a sep lai-in limtakin a siamna na zang hi. Hih hunin Jefferson tawh kilawm ta uh a, tua khit nung lawm hoih suak uh hi. Virginia constitution gelhna ding tawh kisai tavuan committee kibawlna ah Madison kiseh a, Virginia constitution draft kici George Mason tawh gelh khawm uh hi. Virginia constitution ah ‘religious freedom’ tawh kisai lamsang kammal kizangte Madison at ahih manin hih pen a nasepte lakah a ciamtehhuai khat suak hi. 1777 in Virginia Assembly kiteelna ah lel ahih manin kiteel khit a sawt loin Governor' Council sungah kihel dingin kiseh hi . America in Britishte a do lai-in America leh France kipawlna (American-French alliance) deih pawlin pang a, France tawh kizopna vai tawh kisai Governor’ council a sep lai-in tavuan kipia hi. 1780 in Continental Congress, Philadelphia ah Virginia palai kisawlte lakak kihel hi. 1783 in Virginia ah hong ciahkik a, Virgina ah state legislature (thukham bawl) lakah kihel hi. State legislature ah biakna vai leh gam vai kikhenna ding tangkopih a, Jefferson in 1777 in Statute of Religious Freedom kici puahphat dingin nakpi takin hanciam in, 1786 Virginia's Statute of Religious Freedom hong kibawl hi. 1787 in hih sangin tavuan lianzaw US Constitution puahphat ding vai a tungah hong kinga leuleu hi\nUPADI’ PA (Father of the Constitution): Constitution Convention, 1787 khawmpi ah Virginia palai dingin kisawl hi. Madison in kumpi pen central government (phualpi kumpi) hatsak a, state government leh local government kikhen ding a lunggulh den pawl (federalist) ahih manin hih khawmpi ah central government hatna ding a deihna thu tangkopih hi. Virginia Plan kici ah federal government pen thum - dingin executive (thusai/vai pua pawl), legislative (thukham bawl pawl) leh judiciary (thukhenna lamsang a len pawl) a khen ding a deihna thu gen hi. Hih thumte pen poimawh kim a, khat bekin thuneihna val tawh a vaihawmn a lak ding leh dal ding kisam hi ci hi. Madison’ deihna US Constitution ah tampi a kihel hangin Constitution sunga thu omte a langpang Virginia leh America colony tuamtuam panin zong na om veve hi. Alexander Hamilton leh John Jay tawh hong pangkhawm in Constitution a kithukimna ding nakpi takin hong hanciam uh hi. A thum un mipi lungsim a lawngkha mahmah “The Federalist” kici laikhak a gelh uh New York newspaper-te ah suaksak uh hi. Virginia hong ciahkik ciangin Constitution deih lo-a langpang leh puahphat ding deih Patrick Henry ngaihsutna Madison in dalzo hi. American colonies ten 1776 in Britishte ukna panin suahtakna hong pulak ciangun US Constitution dingin Articles of Confederation kici hong kibawl hi. Articles of Confederation 1781 in kipuahpha in, state pen pumkhat (union) tawh kibang loin state legislatures ten thuneihna lianpi nei uh a, gam khat ciat banga ding tek hong bang uh hi. Hih thu hangin national Congress thuneihna nakpi takin khiam ahih manin national congress hong thaknem in, a leibat (federal debt) loh kik ding leh galkapte khasum piak ding pia zo lo hi. Hih bangin federal government hong zawngkhal ciangin Madison in leitunga kumpite ki-ukzia leh thukham tuamtuam nakpi takin hong sim pha kik a, state legislature a om theihna ding leh federal sum ding a kikhansak theihna dingin federal government hat mahmah kisam hi cih hong tel hi. Federal government in sum kicing a neih theihna dingin sum zatna leh sum muhnate ciantakin ciaptehna (system of checks and balances) lim takin state legislatures in a bawl ding kisam a, khat bek thuneihna dalna dingin executive (thusai/vai pua pawl), legislative (thukham bawl pawl) leh judiciary (thukhenna lamsang a len pawl) a thum in a tonkhawm ding uh kisam hi cih hong tel hi. Hih thute leh governors (gam uk sawnte) leh thukhente (judges) ten federal government hatna dingin state legislatures (thukham bawlte) a huh ding uh kisam hi cih hong tangkopih hi.\nMay 1787 in state tuamtuam panin palaite (delegates) Constitutional Convention, Philadelphia ah hong pai khawm uh a, hih munah Madison in kumpi leh ki-ukna zia a hat theihna dingin a ngaihsutna “Virginia Plan” sungah kihel nam thum - legislative, executive leh judiciary kisam hi cih hong pulak khia hi. Madison ngimna pen US Constitution bulpi thumte hong suak ding hi ta hi. Madison in Constitutional Convention khawmpi ah kinialnate lim takin lai-ah ciamteh a, hih thu hangin US Constitution hoih mahmah hong bawlkhia thei a, Upadi’ Pa (Father of the Constitution) cih min hong ngah hi. Madison in US Constitution pen “khuak khat bek ta/suan hilo a, lu tampite ta/suan hi zaw a, tampi mah kikhailum hi (kipaai hi)” ci-in gen hi.\nCONSTITUTION PUAHPHATNA LEH BILL OF RIGHTS: Constitution gelh hong man siang khit ciangin state 13 lak panin state 9 ten a saan (pom, thukim/ratify) ding uh kisam lai hi. State tuamtuam ten federal kumpi in thuneihna lian len lua hi cih ngaihsutna nei uh ahih manin hih thu pen thu baih hilo hi. US upadi gumte Federalists kici uh a, a deih lo leh a gensiate Anti-Federalists kici uh hi. Hih bangin upadi deih leh deih lo state hong kikhen ngeingai laitak un Madison in a deih lo ten upadi a thukim theihna dingun essay (thugil saupipi) hong gelh in, upadi deih thukhensiamte tawh kipawlin 1787-1788 sungin “The Federalists” kici essay 85 hong gelh khia uh hi. Upadi deih leh deih lo ten nasia takin kinialna hong neih khit nungun US upadi (Constitution) Sept. 1787 in Constitutional Convention member ten thukimna suai hong kai uh a, 1788 in state 13 ten US Constitution pen zat dingin thukimna hong nei thei uh a, 1789 kumin kumpi thak in US gambup zat dingin upadi hong nei uh hi.\nUS House of Representatives ah Madison hong kiteelcing a, 1789 panin 1797 dong sem hi. Congress ah Madison in a sep sungin Bill of Rights sunga kihel US Constitution amendment (puahphatna) 10, US gammi hihna nei khempeuh in hamphatna a neihna dinguh fundamental rights (suakta takin pau theihna leh biakna vai ah suahtakna) tawh kisai hong gelh kik hi. US sunga state 13 ten hih Bill of Rights zat dingin 1791 kumin thukimna hong nei uh hi.\nCONGRESSMAN A SEPNA LEH THUGENSIAM MI (STATESMAN): 1789 in Madison in House of Representatives ah tutna hong ngah a, hih hun sungin thukham bawl pawl (legislative body) in nakpi takin thahat hong ngah uh hi. Bill of Rights ding draft gelh in pang a, US Constitution puahphatna ding tawh kisai-ah hanthawnna hoih tampi June 1789 in pia hi. Madison in US gammi hihna nei khempeuh suakta takin a pau theihna ding, aana tawh neihsate a kilak theih lohna ding leh upmawh peuh ut bangbangin a kiveel theih lohna leh thukham palsat-a kingawh ten manlang takin thusitna mai-ah a din’ theihna ding uh deih hi. Ama’ deihna thu teng nakpi takin kiselna a neih khit nungin Sept. 1789 in Bill of Rights Congress in thukimna pia hi. Madison in President George Washington leh G.Washington’ vaihawmna (administration) a gup hangin G.Washington tawh sum vai buaina lamsang ah a kingaihsut uh kibang lo hi. Madison in Secretary of Treasury len Alexander Hamilton geelnate pen US leilu lam-a mihaute bekin phatuampih dinga, a tamzaw ten suplawh ding hi ci-in langpang hi. Madison leh Jefferson in Central Federal Bank pen upadi tawh kituak lo hi ci-in a kiphutkhiatna ding deih loin thu thehzak in tangko uh hi. Ahih hangin dal zo lo uh a, 1791 in Central Federal Bank kiphuankhia veve hi. Hih thu hangin Madison leh a lawm hoih tampi in Federalist Party taisan in Democratic-Republican Party hong phuankhia uh hi.\nMadison in Federalists leh Democratic-Republican Partyte kituah lohna hangin politics cimtak in 1797 in a zi, Dolley tawh a teenna khua Virginia ah ciakkik uh hi. Madison leh Dolley pen 1794 in Philadelphia ah kimu kha uh a, 1794 kum mahin kiteng pah uh hi. Dolley in a pasal masa tawh tapa khat Payne kici nei a, Madison in ama’ tapa bangin kem in Montpelier ah teng uh hi. Madison’ pa 1801 in si a, a pa’ neihsa lo-gam (estate) khempeuh a pa’ goluah hi. 1801 in Madison in a lawm hoih mahmah Thomas Jefferson’ vaihawmna ah Secretary of State len a, Jefferson in US gamgi keek liatna dingin Louisiana Leina (Louisiana Purchase), Meriwether Lewis leh William Clark in gam thak zonkhiatna leh muhkhiatna (exploration) cihte ah a sawmnate ah huh in, gum hi. Great Britain leh Francete kidona hangin USte teembawte kikhawlsak in, a sung lim takin a kiveelsak banah tam veipi kikapsak in, Great Britain leh France in USte teembaw nasemte amau huh dingin aana tawh nawh den uh ahih manin hih thu tawh kisai Secretary of State ahihna tawh Madison’ tavuan lianpi hong suak hi.\nMadison in kituahna leh sepkhawm theihna zia (diplomatic) ding nakpi takin a hanciam hangin lawhsam ahih manin 1807 in USte’ teembawte gamdang ah a lut lohna ding leh US in gamdangah van a zuak (export) lohna dingin “Embargo Act of 1807” kici bawl ding hong tangkopih hi. US mipi a tamzaw phial in hih thukham deih lo uh a, Embargo Act of 1807 hangin US sumbawlte adingin supna lianpi piangsak hi.\nAMERICA PRESIDENT A LETNA THU: Democratic-Republican party ticket zangin president hong tuh a, 1808 in US president 4na dingin hong kiteelcing hi. Madison in a kituhpih Federalist Charles C. Pinckney leh Independent Republican George Clinton-te electoral vote (mee) 70% in zo hi. Madison in Embargo Act of 1807 kici a tangkopih leh hih thukham a bawlna hangin mipi tampi in langpang uh a, president dingin hong cing theih pen a lamdangpi ahi hi.\nMadison' president let masak hun (first term) sungin US leh Great Britain kikal ah kitelsiam lohna lianpi hong piang ahih manin hih thu pen Madison’ tavuan lianpi hong suak hi. A beisa hunin Great Britain in USte’ teembaw leh teembaw sunga nasemte (crews) man thei zel uh ahih manin gam nih kikal-ah kitelsiam lohna lianpi na om khin zo hi. US in 1809 Embargo Act phiat (beisak) a, ahih hangin Non-Intercourse Act kici tawh laih in, Great Britain leh France tawh sumbawlna neih loh ding bek omsak lai a, gamdangte tawh sumbawlna nei kik hi. Ahih hangin US mi sumbawl ten Non-Intercourse Act thukham palsat in France leh Great Britain tawh sumbawlna nei veve uh ahih manin USte teembaw leh teembaw nasemte pen galmat tuak thei ding lauhuaina tuak den uh hi. Hih thu hangin US Congress ah politician hunkhop in Great Britain tawh kido ding a deihna uh hong tangkopih ta uh hi. Britishte tawh kido ding a deihte pen "War Hawks" kici a, tuate lakah min nei diak Kentucky mi Henry Clay leh South Carolina mi John Calhoun kihel hi. Madison in Great Britain tawh US kido leh supna lianpi US in a tuak banah kilel ding hi cih tel hi.\nGreat Britain tawh kido ding deih pawlin Madison thuzawh zo a, Madison’ party ten kido ding deih in, Federalist party ten kido ding langpan’ uh hi. US in June 1812 kumin Great Britain tungah gal pulak khum ahih manin Federalists party ten hih gal pen Mr. Madison’ Gal ("Mr. Madison's War") ci uh hi. Kidona hong piang a, kido cil lai-in US Navy ten Britishte’ Navyte lelh mahmah uh hi. Kido lai mahin president kiteelna hong om kik a, Madison in a kituhpih New York City Mayor DeWitt Clinton zo hi. 1814 in kidona hong nasia mahmah a, British galkap ten Maryland hong sim uh a, US khuapi Washington manawh in hong nawk manun Washington panin Madison leh a uliante tai uh hi. British galkap ten August kha-in Washington khuapi hong nawk suak uh a, kumpi inn tampi a hal ban uh-ah White House leh Capitol building cihte zong suksiatsak gawp uh hi. September kha-in US galkap ten British galkapte US leilu lamah ah a nawk zawh lohna dingun na dal zo uh a, Andrew Jackson in British galkapte sangin galkap tawm a neih zawk hangin 1815 in New Orleans ah “Battle of New Orleans” kici ah British galkapte na zo gawp hi. US leh Great Britain in 1815 in “Treaty of Ghent” kici kilemna suai hong kai uh a, gal hong veng hi.\nA HUN BEI KUAN (Final Years): 1817 in White House nusiatsan a, a zi, Dolley tawh Montpelier ah ciakkik in a lo khawhna leh University of Virginia ah special board ah sem a, Thomas Jefferson tawh nasem khawm in buai mahmah hi. University of Virginia pen 1825 in kihong a, Jefferson pen a rector ahi hi. 1825 in Jefferson hong si ahih manin Madison in hih university makaih hi. 1829 in politics ah hong bual kik leuleu a, Constitutional Convention ah Virginia state palai in hong pang hi. Robert Finley, Andrew Jackson leh James Monroe kipawlin 1816 in a phutkhiat uh American Colonization Society kici ah zong Madison hong kihel hi. American Colonization Society pen sila suahtakna ngah khinsate Africa gamah puak kikna dingin kipawlna ahi hi. 1833 in American Colonization Society president zaa Madison in len hi.\nJune 28, 1836 in a lo-gam Montpelier estate kicihna ah Madison si a, a sih khit nung 1834 in US adingin a kam vaikhakna thu "Advice to My Country," kici kisuaksak hi. A sih ma-in "Advice to My Country," a kisuak khiatsak ding phal lo ahih manin a sih khit nungin kisuaksak pan hi. "Advice to My Country," a tawpna ah Madison in, “ US gam kiphutkhatna dingin ka hanciamna leh ka lungsim tawng panin thu hoih hilhna/hanthawnna kapiakte kikemcing den hen a, kizang den ta hen. US galte pen Pandoro singkuang (Greekte’ tuanthu sunga singkuang hon loh ding a kihonna hangin leitung a gimna hong piangsak singkuang) bangin kituat hen la, US lehpei nuamte leh a kineihkhem mite gul bangin Paradise zuan dingin kithuzawh ta hen” cih tuang hi.\nMadison pen mi tuntom leh a pau mengmeng lo mipil bangin a kingaihsut hangin a ngaihsutna hoih nonote leh a pilna hangin US gamah kumpi thak hong ding thei a, ama’ ngaihsutna leh thumuhna hangin tu dongin US mi ten hamphatna (rights) a ngah uh a ngah thei suak uh hi.\nZomi eLibrary / Laibusaal in laisim mipi ading deihsakna tawh' hanciam in aki gelh ahi hi.\nMimal Taangthu Thuluui/Articles US Kumpite Tangthu\nItem Reviewed: US KUMPI 4NA 'JAMES MADISON’ TANGTHU’. Agelh - www.laibusaal.com Description: Rating: 5 Reviewed By: Cinpu Zomi


timestamp: atn

url: =Pasig Photographer: January 2014\nPicture taken during the 13th Grand Bambino De Pasig Festival in Pasig City yesterday. The Bambino Festival is the Pasig version of the famous Sinulog Festival.\nTechnorati Tags: 13th Grand Bambino De Pasig Festival,Sinulog 2013 Festival,Pasig City\nPosted by Elmer Loves Canon at 5:01 PM No comments:\nPosted by Elmer Loves Canon at 3:03 AM No comments:\nYou could see the San Jose Parish Placer in the background. This picture of Plaza Libertad was taken last October 23, 2013. I hope to visit this place again. Iloilo City is such a nice place.\nTechnorati Tags: Iloilo City,Plaza Libertad,San Jose Parish Placer\nPosted by Elmer Loves Canon at 1:12 AM No comments:\nLabels: Parks and Plaza\nPicture taken last October 23, 2013. I hope to return to Iloilo during the Dinagyang Festival 2014.\nTechnorati Tags: Iloilo City Hall,Dinagyang Festival 2014\nPosted by Elmer Loves Canon at 1:09 AM No comments:\nLabels: Buildings, Iloilo City


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Videotapes ✖Remove constraint Subject: Videotapes Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Landlord and tenant--New York (State) ✖Remove constraint Subject: Landlord and tenant--New York (State) Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names Rent Stabilization Association of New York City ✖Remove constraint Names: Rent Stabilization Association of New York City


url: =The 3rd World Zomi Convention photos\nZomi te mipi ki khop na lakah, Pasian thu in,Tedim ah Gupna thu ong tun zawh kum 100 cin na, Cope Kumza Cin pawipi thupi kasa pen aa tua zom ah, minam vai ki khop na lak ah hih The 3rd World Zomi Convention thupi pen sa ing.\nTedim pan kipan khia in, Kawlpi, Tamu, Moreh, Lamka, Phaipi, Nanphalong ka tun kik dong uh man pawl khat ong khak ing, cim phawng in na et sak un.\n1. Tedim pan in "Khadawmi" mini van in inn phual ah ong dawn hi, lawibuai gate ah Heilei, Kaptel pana ong ziing-pai te ngak in, nai acin ciang in mi pha zah tawh Kawlpi kipai hi.\n2. Taingen ah zing an ne in ka khawl uh hi.\n3. October 24 ni in, Kawlpi ZYA zum ah apai ding teng min lak na ki nei hi, Lamka pai ding teng min kigel khol sa ahih ciang in, UN min dan khat tek ka nei nong zen uh hi.\n4. ZYA te vai hawm siam in pi cing kasa mahmah hi, khualzin na ah ki zang ding in Ks 100,000. ka pia hi.\n5. Pu Tun Lang (Sweet home) te bus pi dim tak in ka tuanguh hi. Pu Tun Lang in bus sap ong lalo hi. pawi sim teng amawk na in ong puak hi. Topa in thupha pia ta hen.\n6. 55 miles ah ansai siangtho mahmah khat ah zing an ZYA ten ong vak hi.\n7. Tamu Baptist Association zum ah ki nga in, tua pan in Nanphalong sumbuk nawk in India gamgi khua Moreh ka tung uh hi.\n8. Kawlgam pan a pai teng Tata bus pi 4 dim tak in ka tuang uh aa, galkap escort tawh ki pai in, gate te ah ki khalw lo hi. Zan nai 10 p.m. in Lamka katung uh hi.\n9. Lamka ah Rubin College ah vaidawn na ong ki nei hi, buhsih leh bawngsa bai meh ong ki vak in, gil ong kial sim tham ahih man in lim ki sa mahmah in an ki lim nek mahmah hi.\n10. Friday October 25, 2013 sun in Halelluiah lapi ki sa in ki khop ki pan hi. ZRA dial golpi ki khai ka muh ciang in, ka lung sim ong lawng mahmah hi.\n11. ZYA te zong mipi mai ah pahtawina ki pia hi, Kawlgam Siamsin te in zong lam lakuh hi.\n11. Friday nitak lam in veng nga biakpiak kikhop na ki nei hi, Rev. Dr. Pumzathang Tombing thugen na ka ngai uh hi. Zomi te thupha sang minam i hih na ding in aki sam Tapidaw nun tak na i neih ding han thot na ong pia hi.\n12. Oct 26 ni in Tedim Road (Tedim-Lamka-Phaipi) lamzikpi zui in Phaipi ka zin uh hi.\n13. WWII phawkna han leh Japan kumpi te bawl "Kilemna pakhuan" te ka en uh hi.\n14. Sunday nitak in The 3rd World Zomi Convention khawmpi ki nei kik aa, Rev. Dr. Pumzathang Tombing in sermon ong nei hi. Zinmangpi Manipur State Chief Minister pa, minister pu Phung Za Thang Tonsing, pu Cin Sian Thang, pu Thang Lian Pau etc te in thu gen na nei uh hi.\n15.US pan a pai ko nupa zong mipi mai ah vaimuak na ong ki nei hi. Hunpi man na ding in thungetna leh thupha paik na zong ong nei sak hi. US aa om Zomi khat ka kihel theih man in aangtang in ka lung dam hi.\n16. Sunday nitak lam in Special Zomi Convention ki nei kik leuleu in thupi tampi ki gen hi.\n17. Monday zing sang an lim mahmah ong ki vak kik aa, makai te in thu gen na thu vaikhak na ong nei uh hi.\n18. Kawlgam pan a pai teng Zomi Council te vai hawm na tawh immigration lam pan in special pass ong ki vai hawmsak ahih man in, ka ciah kik na ding un min sazine sit kik na khat ong ki nei hi. UN min athupi lam tun ah ki theisan pan hi.\n19. Kong din khiat dinguh ciang in Pu Phung Za Thang in bus tung ah ong pai in ong nohsiat ciat ciat hi.\n20. Kong ciah lamuh galkap te escort ong pai in gate ah khawl omnawn vet loin, Lamka pan in n Nanpahlong dong cidam inki tungkik hi.\n21.Nanphalong ah ZAM makai sia Paupi te in ah zinka tunguh hi. Zing tung in Nanphalong panin Kawlpi ah vanleng delh in, tua ni mah in Yangon cidam in ka tung kik uh hi.\n22. The 3rd World Zomi Convention nuam tak in ong gual zawhpih Topa minthang ta hen. Vai hawm khem peuh a neu alian Topa in thupha ong pia ciat ta hen.\nZomi te lungkituak hanlung ciam khangto diam. God bless Zomi.


url: =Makai te Lungsim ~ MUC\nMakai te Lungsim\nAdmin 6:53:00 PM Articles, Conference Pianna thu\nSawmSang aw lai nong at kik te ka sim ciangin ka lungtang hong ngekin ka khasiat bang hong suak dikdek hi. Nang lungsim ngaihsut bang lian I makai ten hongnei thei leh maw cin na thumthum hing.Kei muhna ah Hih ih makai te SDA ahih lai teng, Makai thu nei khat in hong din lai teng in kapteel khua gen loh kawlgam buppi pumkhat suak kik zo dingin ka um nawn kei. GC/ Division maKai hong hih loh uh Topa tung Lungdam kohkoh ding hi zaw lai lo dia. Bang hang hiam cih leh hih te pawlnih hong suakna in a ki cial tuucing te satkhap hi aa hih te mah tuucing ding in i cial lai teng hihbangmah ding hi lo dia mate.\nTua khit ciang in kei vei thu in kipawl na te lel sang in i khalam nuntak zia te ka khualzaw hi Mi khat in SDA thu maan hong muh ding pen bang zahta hamsa ,Topa ngiat in Sisan luang dong aa hong thuak na te hang bek hi liang hi..SDA makai te hong nawnkhin hang in Honpa,Topa in hong paaipaikloh ding thupi zaw ka sa hi.Bang hang hiam cih leh I biakna, i pawlpi amann hang in i makai te khial thei lua lel aa,Pasian kamsang te mahmah zong na lampial thei lua uh hi.\nTua a hih ciang, hih a maan pawlpi,Pasian pawl pi upna thugui te i khahsuak khakding lua huai mahmah hi.Tomgenleng tu lai tak aa te pen Power, AAna zukham in gui mang ta uh aa,ahoih leh /lo te khen thei nawnlo in, members te tung ah AAna hong lak khak uh teh ki phak mahmah in Yangon Biak inn sung bang ah mituazah ki nawlkhin khia hi cin tangko zaw lai hi.Kongciah lai ,aa ka bilngiat tawh ka zak hi.\nTuuhuang sung omm sa te ,adamlo,acina,thumang lo te cing ding mahaa pawlpi sia ki nei kim lai ,tua te hawlkhia aa huangpua a te i kaih sawm hang ,tua huang pua a te mah damloh na hong neih ciang a paaikhia kik ding te mah hi lo a hiam mate.\nBiakna sia ih cih te pen galkapbu hilo,gamuk kumpi bang hi lo aa,thumanglo te leh mawh nei te mah akem acing ding kimlai,simang maimang hen ci aa thaneihzah zah tawh isat gawpgawp pen, ngaigsunsun leng anamah hi cih loh buang kong gen ding om kei. Nang zong hih bang in isang gam te na khual leh baikinn sung aa M?C? a ci ci te na kham beek dih ve.\nlai nong at ka lung dammahmah,, ka lung hong vak tuam phial hi. Ki uk na tawh na en ken lai khalam thu tawh hong en phapha lai ve maw.\nlung dam hongit nalawm it\nLawm aw lai hong at kik hing. lung dam hi. tuu lai tak tuu thu mang lo cih kammal hong om te koi pan hiam? Ih sia pi te kam pan hong paikhia ma sa hi.aa, thumanglo uh ahih man in pawlpi pan a hawlkhial uh a hihi. Pawlpi thumanglo te hi lo in Tulaitak makai te thumang lo te cihna hi zaw hi. Kha lam nuntak ahih leh Aana leh ZA cih gu bang aa a kham te sang in zong zahtak huai na tam pi omzaw thei kha maitak hi. Conference movement kal suan zia adikna zong om ding dikloh na zong omding , ahi phial zong in pawlpi pan ki hawlkhiat cih pen Pope masa te bang in leitung ki ukna zu gui uh hi kei leh khalam makai khat ngaihsut dingn in piang thei ngei lo hi.\nSDA pen vantung pan aa hong ki pan Pasian innkuan hi. A hizong makai ki tel i cih pen Saul kumpi bang makai pen hih Pasian innkuan sung ah omlo ding ki ci theituan lo hi.Tua hi aa makai khat ii idea, zia, tong te hih hoihzaw cia a kigen teh tuami te hawlkhia cih pen hi thei vet kei. Moses in a mi teng in Topa hong lang panlang uh ciangin Pasian kiang ah hih mi teng na maimang sak sang in Kei ma min nuntak na lai bu pan lakhia zaw in na thum ci oo. Tu ni aa hih Pasian pawlpi makai te zong Moses tawh a nasep ki bang, dinmun ki bang a semmah uh hi lo maw.Tun pawlpi lang pan hi lo makai leh ki uk dan bek ah deih ki banglo cih hi bek hi.\nTanglai inPasian zahtak kumpi hong khang ciang Isreal gam nuam in,Psian zahtak lo kumpi hong khang ciang gammi te a ki theihthang bang mah in ei sung ah zong Pasian zah tak maikai i neih ni ciang Mission , Conference cih omlo in nuamtak ki gawm lualel ding hi hang . Banghang hiam cih leh ei te in Topa nungzui te hi hang aa President nungzui ki hilo hi. Tu lian in zong aki khen ih ki bat hangin upna khat, Topa khat, lametna khat sungah om ih hihman in Khazih sungah pumkhat mah hi veve hi hang. A hizong in KO MISSION PAAWL, NO TUATE cih kammal te bek in hongkhen hilel hi.\nka laizong hong au mawk in, aomlai thunih nong gen te nung lam ah hongdawng nuam lai ingh.\nhong it mangpi


url: =finanza e politica: Letta: io ho le 'balls of steel', le palle d'acciaio".\nBy Anonimo, at 12:43 AM\nBy Taibai Li, at 9:47 AM\nBy Wenhao Guo, at 9:30 AM\nBy Van Khanh, at 4:19 AM\nBy ksaalrawda, at 1:33 AM\nBy ksaalrawda, at 1:34 AM\nBy khaled ali, at 1:45 PM\nBy khaled ali, at 1:32 AM\nBy khaled ali, at 1:33 AM\nBy roba gad, at 1:56 AM\nBy SAMY HASSAN, at 8:51 AM\nBy aaa kitty20101122, at 9:14 AM\nBy قمة الدقة للخدمات, at 7:22 PM\nBy reda gamal, at 12:56 PM\nBy roba. gad, at 10:55 PM\nBy fatma atef, at 11:52 PM


url: =Afghanistan gamah Taliban te hangin mi 28 si, 327 liam :: ZOMI DAILY\nposted on 19 April 2016 at 10:04 pm UTC+9:30 Lomkholna: News, Sawltak, World\nAfghanistan gamsung aom Government Security Agency khat migilo te’n Tuesday ni zingsanglam in thaupi tawh buluh uh a, mi 28 si in adangzong mi 320 val liamzihziah cih AP News in genkhia hi.\nHih buaina pen Taliban migilo te’n ko ii ngongtatna hi cipah uh a, Suicide Car Bomb khawngzong kitamsak uhhi. Leitung kumpi minthang te akhualzin ciangin Security asem te ngimin Bomb asukham uh hi a, adiakdiak in hih U.S. Secret Service te apanpih leh akithuah ngei Agency khat ahih manin, hihbang in galdo athuak uh ahihi.\nKabul Police Chief khat ahi Gen. Abdul Rahman Rahimi in agenkhiatna ah hih kidona pen amasa in Car Bomb hongki tamsak masa uh a, Agency te kongkhak gei ah kitamsak cihi. Tuakhit ciangin thautawi migilo te honglut leuleu uh a, Government Security Forces tetawh kikap uh cihi.\nPublic Health Ministry paninzong atangko khiatna ah aliam pen mi 327 bang phakhin a, numei naupang tampi kihel cihi. Interior Ministry te pulakna ah khuasungmi 12 bang si uh a, adang asi ki behlap theilaiding hi ci’n genkhia hi.\nPolice Commander khat inzong hih tuni apuakkham pen a gin ngaihlua mahmah a, kakhansung kazakngei thuapi ging lakah a ginngaih penpen hiding hi ciliang hi. Bomb apuahkhap khitciang in abeng ngongcip a, Minute 20 sungbang khuamulo, khuazalo in ka om cihi. Kiimlehpam khempeuh meikhu, vuikhu tawh kidim zihziah in, mialkheukhau liang cihi.\nCar Bomb hangin inn, sai leh kumpi zum inn tampi kisiatlawh cihzong kiza hi. ZD Sawltak #zomidaily\nPrevious: Nu leh Pa te leh tate kikal ah sumzat dan ~ Deih Tung\nNext: Ei-a bangteng? ~ Hau Za Cin


url: =DEC 30 ~ MUC\nAdmin 9:49:00 PM Articles, MISSION NEWS\nAnjila: ka min Anjili hi. Kum 18 ka pha-a, ka sanggam pa kum 14 pha hi. Ka innkuanun Moldova gam nitumna lam khua khat ah ka teng uh hi. Ka pa’ min in Dmitry hi. Amah pen lungtom mahmah hi.\nDmitry: Music sia dingin sang ka kah ngei hi. Ahi zongin nasep mulo ka hih manin mihau khat ii neihsa bual khat cingin ka om hi. Ngasa-te an pia, nga-siah ding hong pai a om leh tai in ka om hi.\nAnjili: Kum 12 ka phakin SDA thu-um numei khat hong hawhin biakinn ah kikhawm dingin hong zawn hi. Ka nu in Sabbath nisim in kum khat sung bang hong kikhoppih den hi. Ka pa, ka pu-te’n\ntua bangin ka kikhop lungkim lo uh hi. “I khuapihte’n hong zahpih, zumhuai” ci-in kikhop ding hong khaam uh hi. Ka nu in kikhawm dingin ka pa zawn zelzel mah taleh ka pu-te kihta ahih manin hong zui ngam lo hi.\nDmitry: nasep manlah ka hih manin Pasian aa ding hun ka nei ngei kei hi. Kikhop ding sangin innkiim innpaam nasepteng tawh ka buai den hi.\nAnjila: Biakna tawh kisai-in ka pa kiangah bang mah ka gen nawn kei uh hi. Ka innkuante un zong kikhop ding hong phal nawnlo uh hi. Tua SDA nupi nu in Sabbath ni kikhawm ding hong zawn hangin ka zui nawn kei uh hi. Tawl khat khitteh ka pa in inn nasepteng manta ing, tu’n hun ngah zaw deuhta ing, hongci hi.\nAnjili: Ahi zongin ka pa in Pasian biakna ding hun nei ngei lo hi. Kikhawm ding a cih hangin kikhop hun hong tun taktakteh paulap khat nei hamtangin kikhawm ngei lo hi. Tua bangteng tawh a lamdangin ka pa in amah kia inn ah hong ngam lo hi. Amah kia om ding lau hi. Nidang bangin gamtang thei nawn lo hi. Tau ngaungau den hi. A si khangin siavuante’ zatui piak nene phot hi. Ahi zong bang mah phatuam thei lo hi. Siavuante’n zong a cihna ding uh thei tuan lo hi.\nKa pi in inngei-a phungzi sang khat ah pai dingin sawl hi. Ka pa zong va pai hi. Ahi zongin bang mah hoihtuamna nei thei tuan lo hi. Ka pa’n nuntakna mungtup bang hiam,ci-in hong kan kawikawi hi. Tua leh SDA upa khat tawh hong kimu kha uh hi. Tua upa pa in kikhawm dingin zawn a, ka pa zong va kikhawm hi.\nDmitry: Ka kikhopna nuam kasa mahmah hi. Biakpiaknate in ka lungsim hong lawngkha mahmah hi.\nAnjila: Ka pa in tua bangin kikhop nop a sak, ka nu in zong lamdangsa hi. Sabbath kik ciangin ka vekun ka kikhawm uh hi. Dmitry: Kikhop ka pai ma-in thu ka ngen khol hi. Hehna, lau-na tawh kidimin ka nuntak nuam thei lo hi. Nuntakna in bang man nei hiam, ci-in ka ngaihsun hi. Satan in ka nuntakna susia nuam hi, cih ka phawk hi. Ka nuntakna hong la nuam hi. Ni khat thu ka ngen a, Pasian bek in hong honkhia thei hi. Hong hon in,ci’n thu ka ngen hi. Tua bangin ka thunget manteh ka lungkham vangikteng khempeuh hong zangin, lungnopna khat ka ngah hi. “Mainawt in. Nang kong ompih ding hi,” cihna aw khat ka za hi.\nAnjila: Ka innkuanun ka kikhawm thei uh hi. Pastor in Lai Siangtho sinna hong neihpih hi. Ka nu le pa, ka sanggam pa tawh ka li-un, ni kum sungin tui ka kiphum uh hi. Ka pi le pu bel nuam lo uh hi. Kei le ka sanggampa hangin ka nu le pa zong tui kiphum hi, ci’n hong ngawh uh hi. “ Ka mai uh hong zumsak uhteh” ci-in hong tawngden uh hi. “ Na tanu, na tapa-te kuamah tawh kikhawl thei lo ding, kuan amau tenpih ding hiam? ci-in ka nu le pa phin den uh hi. Lawm le gual tawh kituahna, kipi kitenna in nuntakna sungah a thupi pen hi kei, ci-in ka dawng kik uh hi. Ka pi le pu zong kikhawm dingin ka zawn uh hangin, hong zui ngei lo uh hi.\nKa pa’ hong kikhel manin ka lungdam mahmah hi. Na lamdang mahmah khatin ka ngaihsun uh hi. Lungkhamna, lau-na cihte nei nawnlo hi. Biakna ah nuamsa-in pawlpi ah zong deacon le la makai khatin kiseh hi.\nDmitry: Ka innkuanun tui ka kiphum uh hi. Ka kituiphumna mun uh bel cidamna tawh kisai (resort) mun kibawl khat hi-in tu-in Pathfinder camp le thusinna mun in kizang hi.\nTu quarter 13 Sabbath School sumpi hih mun ah kipuak ding a, innpuah nadingin kizang ding hi.\nSumpi khiat ngei a zah 3 khiat ding phawk ciat ni.


url: =Global Buanli Family: Tulaai Leitung Thuthang tuamtuam updates September 17, 2013\nTulaai Leitung Thuthang tuamtuam updates September 17, 2013\n· Kawlgam sung Hlutdaw pan akipuakto Kawlgam sung golhguuk neekna beinading thukhunpi peen 9/17/13 ni in President U Thein Sein in suaikaihna leh thukimna taangkokhiatna neitaktak ta hi.\n· Kawlgam sung Mualtung mi thautawi kipawlna ahi KIO/A te leh kawlgam kumpi te ongtungding October kha kaalmasa sung ah nasiatak thukikupkikna neiding in 9/17/13 ni in langnih palaaite in kithukimna nei uhhi.\n· Kawlgam sung Chin State Thantlang huam khuano khua 7 ah guahtui maanlohna hang in ann gina lalo uh a kial tung in mipi gimthei mahmah uhhi ci in RFA in 9/17/13 ni in gelhkhia uhhi.\n· Kawlgam sung Shan state Taunggyi khuapi ah September kha 21-23 sung Shan,Mon,Kaya leh o minamte pan makaai teng leh thautawi kipawlnateng in minam ki-it nading bulphuh khawmpi khat nasia tak in neikhawmding ci in SNLD makaai U Sai Nyunt Lwin in 9/17/13 ni in genkhia hi.\n· Zanni Washington DC khuapi Tui gaalkaap huangsung a mi 12 akaaplumpa Aaron Alexis kum 34 peen kum 2010 kum in khatvei , kum 2011 kum in khatvei thauvaaitawh akimankhinsa hi a khuakdamlo mikhat hi ci in US kumpi thuneite in genkhia uhhi.\n· Sunday ni 9/15/13 pan Mexico gam sung ah nasiatak huihpi leh guahpi kituah ahihman in 9/17/13 ciang ah khua 20 vaal tui in tuumcip in mi 62 sikhinta a, Khualzin mi 40,000 cimawh in mipi 20,000 vaal inn le lo neilo in om uhhi.\n· Philippine gam Zamboanga khuapi dung suk ah Muslim gamnuaimi te leh Gaalkaapte nasiatak in kikaap saanlaai uh a 9/17/13 ni in Philippine gaalkaap te in Muslim gamnuaimite matsa mi 130 honkhia zo uh a, tu in mi 80,000 vaal gaaltaai laai hi ci in Philippine thuneite in genkhia uhhi.\n· Syria tualgaal vaai koicibang in naseem in gimna piading cihthu UN ah nasiatak in kikumsaan uh a manthei naai mahmah lo uhhi. US leh French ten bel guhgawi nuam mahmah uh, Russia in bel koi mah lam ah kapang kholkeiding uh cin 9/17/13 ni in genkhia vanglak , imang saan laai ni ei muhnop kuankuan ta ei guai


url: =Home Tutor in Sohna Sector-35, IB Tutor in Sohna Sector-35, Tuition Bureau Sohna Sector-35, Sohna Sector-35 Home Tutors, best tutors in Sohna Sector-35.\nSohna sector 35 (1266)\nFor Home Tutors in Sohna Sector 35, Call: +91 888-222- 8844. Tutor Gurgaon in Sohna Sector 35 has qualified and dedicated Sohna Sector 35 tutors for home tuition in Sohna Sector 35 who are responsible and result oriented. Our tutors in Sohna Sector 35 always try to go the extra mile. The tutors in Sohna Sector 35 provided by TutorGurgaon.Com take extra pains for their students in Sohna Sector 35 to produce the best possible results.


url: =70-1h kiss~A-level in Amble NE65\nHi guys. My name is Diana. I LOVE what I do, and you will too (...) Amble NE65\nadult massage Amble NE65, asian massage Amble NE65, body to body massage Amble NE65, chinese massage Amble NE65, erotic massage Amble NE65, happy ending Amble NE65, massage parlours Amble NE65\nErotic Thai Massage Parlours Amble NE65\nthai massage wragholme dn36


url: =Khang Tangthu Nihna 6 | Siantongluan.net\nKhang Tangthu Nihna 6\nKhang Tangthu Nihna 6 |\nTua ciangin Solomon in, "Khuamial sahpi sungah ten ding a teel Topa aw,\na tawntungin na tenna ding a lian biakinn khat hih lai-ah kong lamsak khin hi," a ci hi.\nTua ciangin kumpipa in en kawikawi a, Israel mi a kikhawmte khempeuh a din laitakin amaute khempeuh thupha a pia hi.\nTua ciangin amah in, "Egypt gam panin ka mite ka paikhiatpih ni-a kipanin keima min a omna dingin Israel minam khempeuh sungah biakinn khat lamna ding khuapi khat zong ka teel kei a, keima mi Israel tungah kumpi dingin mi khat zong ka teel kei hi. Ahih hangin tu-in ka min a om theihna dingin Jerusalem teelin ka mi Israel-te tungah a uk dingin David ka teel khinta hi, ci-in genin, ka pa David tungah a kam tawh a thuciamna a khut tawh a tungsak Israel Pasian, Topa in thupha ngah ta hen.\n"Tu-in Israel Pasian, Topa min dingin biakinn khat lam ding ka pa David lungsim sungah om hi.\nAhih hangin Topa in ka pa David tungah, Na lungsimah keima min dingin biakinn khat lam ding na ngaihsun a, tua na ngaihsutna hoih mahmah hi.\nAhi zongin keima min dingin tua biakinn a lam dingpa nangmah hiloin, nangma sung pan hong piang ding na tapa hizaw ding hi, ci hi.\n"Tu-in Topa in a bawlsa thuciamna tungsak khin hi; bang hang hiam cih leh Topa thuciam bangin ka pa David munah hong khangin Israel kumpi tokhomah kong tu a, Israel Pasian, Topa min dingin biakinn ka lam khin hi.\nAmah in Israel mite tawh a bawl Topa thuciamna a kikoihna Thuciamna Singkuang tu-in tua lai-ah ka koih khin hi," a ci hi.\nTua ciangin Israel a kikhawmte khempeuh omna Topa biakna tau mai-ah Solomon dingin a khut zan hi.\nSolomon in a dung pi sagih leh alang, a vai pi sagih leh alang, a sang pi li leh alang a pha sumngo tau khat bawlin inntualah a koih khin hi. Tua ciangin tua tungah amah ding hi. Tua ciangin Israel a kikhawmte khempeuh muhin amah khukdinin van lamah a khut zan hi.\nTua ciangin Solomon in thu ngen a, "Israel Pasian, Topa aw, vantungah ahi a, leitungah ahi zongin thuciamna lenin a lungsim khempeuh uh tawh nangma thu hong mang na nasemte tungah itna kip a lak, nang tawh a kibang Pasian dang omlo hi.\nAma tungah na gensa bangin na nasem ka pa David tungah a tungsakpa na hi hi. Na kam tawh thu na gen a, na khut tawh tuni-in na tungsak takpi hi.\nTua ahih ciangin tu-in Israel Pasian, Topa aw, ama tungah thu ciamin, Keima thu na hong man bangin na suan na khakte in ka thukham zui-in a gamtatna uhah a kidop nak uh leh Israel kumpi tokhom tungah a tu dingin keima mai-ah mi khat beek na kitasam kei ding hi, na cihsa bangin na nasem ka pa David tawh na thuciamsa kipsak in.\nTua ahih ciangin tu-in Israel Pasian, Topa aw, na nasempa David tungah na gensa na kammal kipsak in.\n"Ahih hangin Pasian pen mite tawh leitungah hong teng takpi ding ahi hiam? En in, vantung leh a sangpen vantung in nang hong huam zolo hi; hih keima lamsa biakinn in hong huam zolo zaw kan ding!\nAhi zongin na nasempa thungetna leh hong thumna don in, Topa ka Pasian aw, na nasempa na mai-ah hong kikona leh a hong nget thungetna hong ngai in.\nNa nasempa in hih mun lamah hong thungetna na zak theihna dingin nangmah in na min koihna dingin na ciamsa mun hih biakinn lam sun leh zanin hong en in.\nAmaute in hih mun lam nga-in thu hong nget uh ciangin na nasempa leh na mi Israel-te hong thumnate nangmah in ngai in. Na tenna mun vantung panin hong za takpi in la, na zak ciangin hong maisak in.\n"Mi khat a vengte tungah khialin kiciamna kiciamsak a, hong pai-in hih biakinn sung na biakna tau mai-ah a kiciamna hong kiciam leh,\nvantung panin za-in gamta in la, na nasemte thu khenin, a mawh mi a gamtatna ama lu tung mahah tusakin thuk in la, a thuman mi a thumanna tawh kizui-in thaman piakna tawh langsak in.\n"Na mi Israel-te nang tungah hong khialhna hangin a galte uh mai-ah guallelin, amaute hong kihei kikin na min hong phawkin hih biakinn sung nangma kiangah thu ngenin thumna hong bawl uh ciangin,\nvantung panin nangmah in za in la, na mi Israel-te khialhna maisakin amaute leh a pu a pate uh tungah na piak leitangah amaute paipih kik in.\n"Amaute nangma tungah hong khialhna hangin vantung kikhak cipin guah a zukloh hun, amaute na gimsak hun ciangin, amaute in hih mun lam nga-in thu ngen a, na min hong phawkin amau khialhna panin a kihei uh leh,\namaute a paina ding lampi hoih hilh in la, vantung panin za-in na nasem, na mi Israel-te khialhna maisak in. Tua ciangin na mite tungah gamh-in na piak leitang tungah guah zusak in.\n"Gam sungah kialpi tungin, pulnatna ahi a, ankung natna ahi a, ankung zawngkhalna ahi a, kauphe ahi a, lung ahi zongin a om a, amau khuapi khat peuhpeuhah a galte un umcihin, bangbang gimna, bangbang natna hita leh,\nmi khatpeuh ahi a, na mi Israel-te khempeuh in ahi zongin amau natna leh a dahna ciat uh thei-in hih biakinn lamah a khut uh hong zanin bangbang thungetna hita leh bangbang thumna hita leh hong bawl uh leh,\nna tenna mun vantung panin za in la, maisakin, amau gamtatna khempeuh tawh kizui-in a lungsim uh na theih bangin amaute tungah pia ciat in (bang hang hiam cih leh nang, nang bek in mihing lungsim na thei hi).\nTua hi leh ka pu ka pate uh tungah na piak leitang tungah a nuntak hun sung khempeuh uh amaute in nang hong zahtakin nangma thu hong zui ding uh hi.\n"Tua mah bangin na mi Israel a hilo gamdang mi khat a lian nangma min hang, leh nangma thahatna hangin a gamlapi gam panin hong pai-in, hih biakinn lam nga-in thu hong nget leh\nna tenna mun vantung panin za in la, gamdang mipa in na tungah hong ngetna khempeuh tawh kizui-in hih in. Tua hi leh nangma mi Israel-te mah bangin leitung mi khempeuh in na min thei-in nang hong zahtak ding uh a, keima lamsa hih biakinn pen nangma min tawh a kilo ahihna thei ding uh hi.\n"A galte uh a do dingin na mite kuankhia-in, bangbang lamah amaute sawl hita lecin, nangmah in na teelsa hih khuapi, nangma tung leh nangma min dingin ka lamsa hih biakinn lam nga-in amaute in thu hong nget uh leh,\namau hong thungetna leh hong thumnate vantung panin za-in amau vai huh in.\n"Amaute nang tungah hong khialin (a khiallo kua om ahi hiam?) amaute tungah nang heh a, galte tungah amaute pia-in, amaute a gamla gam ahi a, a nai-ah ahi zongin galmatin kipuakhia a,\nahi zongin galmatin a kipuakna gamah amaute in a lungsim sung uhah tua thu ngaihsunin kisikkik a, Kote khialin lampialin ka gitloh tat uh hi, ci-in amaute galmatin a omna uh gam panin nang tungah hong thum a,\namaute galmatin a kitutna, galmatin a omna uh leitangah a ngaihsutna khempeuh uh leh a lungsim khempeuh uh tawh amaute kisikkikin, na teelsa khuapi leh nangma min dingin ka lamsa biakinn, nangmah in amau pute pate tungah na piak amau leitang lam nga-in thu hong nget uh leh,\nna tenna vantung panin amau thungetna leh hong thumnate za in la, amau vai huhin nang tungah hong khial na mite maisak in.\n"Ka Pasian aw, tu-in na mit hak in la, hih lai muna thungetna na bil hong ngat in.\nTu-in ding in, Topa Pasian aw, na tawlngakna ding munah na vangliatna lim Thuciamna Singkuang tawh pai in. Topa Pasian aw, na siampite, thupha pia in la, na hoihna-ah na mi siangthote lungdam ta hen.\nTopa Pasian aw, na sathau nilhpa nial kei in. Na nasempa David na itnasa hong phawk in," a ci hi.\nTedim Lai Siangtho / Laibu: Khang Tangthu Nihna 6


url: =Laithiangtho (Kumhpi Khatna 9-10) ~ Thu Tatuam (Siyin News)\nLaithiangtho (Kumhpi Khatna 9-10)\nTuesday, April 07, 2015 Laithiangtho Dokna No comments\n1. Solomon in a inn le biakinn kumh bangza sung sa ziam?\n2. Solomon ii innsakna ah akua in huu ziam?\na. Moab kumhpi\nb. Sheba kumhpi\nc. Tyre kumpi\n3. Solomon in akua khuapino kul pia ziam?\na. Sheba kumhpi\nb. Tyre kumpi Hiram\nc. Egypt kumhpi\n4. Biakinn sakna ah naseamte sia ___te hi.\na. Sum taw lei silate\nc. Thaman piak ngawl kuli\n5. Solomon innsakna sung ah ulian bangza kihel ziam?\n6. Solomon in kum khat bangza vei biakpiakna nei ziam?\na. Sali vei\nb. Nga vei\nc. Thum vei\n7. Sheba kumpinu bang hi tu in Solomon taw kimu nuam ziam?\na. A hilna ngai tu\nb. Ze-et tu\nc. Asakna innte mu nuam\n8. Sheba in akuate hampha ci ziam?\nb. Solomon ii tate\nc. Solomon ii zite\n9. Solomon in Sheba tung pan anasia bel ___ ngaa hi.\na. hel namtui\nb. khamh ton 25\nc. siphu kop tulval\n10. Kum simin Solomon in kham ton bangza ngaa ziam?\na. Ton sawmnga\nb. Ton Sawmthum\nc. Ton kullenga\n11. Solomon uk hun sung bang sia suang za in tam ziam?\n12. Solomon ngalleang khat nguntang bangza taw zuak ziam?\nKumhpi khatna 9-10\nKumpite Khatna 9\nPathian sia Solomon tungah Kilaak kik\n(2Khang tangthu 7:11-22)\n1Solomon Kumpipa in Biakinnpi le kumpi inn le a dang a sak nop teng a sak zawkciang, 2Gibeon ah a kilaak bangin TOPA sia ama ii tungah kilaak kik hi. * 3TOPA in ama munah, “Na thungetna hong za khi hi. A tawntung in kei hong kibiak natu na sak, hi Biakinnpi thiansua khi hi. Ka encik tu a ka keamcing tawntung tu hi. 4Thumaanna le phinciingna taw keima na, na pa David ii sep bangin seamin, taciang ka thukham na ni a, kong thupiak theampo na vawt le, 5na pa David tungah kamciam ka piak, Israel sia ama ii suan le paalte in uk tawntung tu hi, ka ci sia ka kholet hi. * 6Ahihang nangma na hi zong, na suan na paalte ahizong in kei nong zui uh na kheal uh a, ka thukhamte le ka thupiaknate ni ngawlin pathian dangte na bia uh le, 7tasia ciang ka mihing Israelte sia ka piak sa ngam panin ka heam tu hi. Kei hong kibiak natu in ka thiansua hi Biakinnpi zongh ka nusia tu hi. Mun theampo pan mihingte in Israel sia nunau tu a, simmaw tu hi. 8Hi Biakinnpi sia zanciim in kisengneng tu a, a kuama po kantan in a paite liinglawng tu uh a lamdang sa tu uh hi. ‘Banghangin TOPA in hi ngam le hi Biakinnpi tungah hi bangin ngamta ziam?’ ci in kidongh tu uh hi. * 9Mihingte in zo kik tu a, ‘Banghangziam cile Egypt ngam panin a pute a pusua Pathian sia nusia uh hi. Pathian dangte tungah kinga a, bia uh ahikom TOPA in hi tuasiatna amate tungah tung sak hi,’ ” ci tu hi.\nHiram taw Solomon ii Thukimna\n(2Khang tangthu 8:1-2)\n10Biakinnpi le ama tenna kumpi inn te a sak natu kum kul sung hai hi. 11Tyre a Hiram in hi na sepna atu a kisamh cedar thing ahizong, taakthing ahizong, kham ahizong, sik siat hi. Inn sak a kiman zawkciang Solomon in Hiram sia Galilee ngamkhen sungah khuapino kul pia hi. 12Hiram in pai in a vil ciangin tua khuapinote dei ngawl hi. 13Tua ahikom ama in Solomon munah, “Tua ahile, suapui awng, kei nong piak khuapino teng hi teng ahi ziam!” ci hi. Hi sia hu in tua sung ngam sia Cabul kici hi. 14Hiram in Solomon kham toai tul le ton nga dektak pia hi.\nSolomon ii Zawthuana Thudangte\n(2Khang tangthu 8:3-18)\n15Kumpipa Solomon in Biakinnpi sak natu, kumpi inn sak natu le khuapi ii nisuana sang leite vuh tu, khuapi luphung ciang tu in, thaman piak ngawl kulite zangh hi. Amate in khuapite ahi Hazor, Megiddo, le Gezer te sak natu tuate ma zangh hi. 16(Egypt kumpipa in Gezer sim in suan a, a teang khua mite thatin, khuapi sia haltum hi. Tua zawkciang tua khuapi sia a tanu le Solomon hong kiten uh ciang mo thaakna letsong in pia hi. 17Taciang Solomon in sa kik hi.) Thaman piak ngawl a kulite ma zangh in Solomon in Beth Horon Nuainung sa kik hi. 18Baalath, Judah dui sungah a om Tamar, 19a anneak a vanh zakte kholna khuapite, a siphute le a ngalleangte kholna khuapite, Jerusalem ah a sak nop babang inn dangte le Lebanon le a uk sung mun dangte ah tua kulite zangh hi. 20-21Thaman piak ngawl kuli seam tu in Solomon in Israel mite ii ngam a suan lai in a thalup mong Canaan mite ii suan le paalte zangh uh hi. Hite sungah Amorte, Hitte, Perizzite, Hivte le Jebuste kihel uh a, tuate ii suan le paalte sia tu ni dong sila ahi uh hi. 22Solomon in Israelte sila in a khoai bua hi; amate in a ngalkap, ngalkap ulian, ngalkap uk le ngalleang ukte, le siphu ngalkap seam sak uh hi.\n23Solomon ii a tatuam inn sakna ngealna sungah ulian 550 in thaman piak ngawl kulite uk uh hi.\n24Solomon in a zi Egypt kumpipa tanu, ama atu a sak sak kumpi inn ah David khuapi pan a khiin zawkciang, khuapi ii nisuana sang lei teng vuh sak hi.\n25Kum khat sung thumvei veu Solomon in meihal biakpiakna le kipawlkhop biakpiakna TOPA atu kivawt biaktau tungah pia hi. Ama in TOPA tungah ngim namtui halna zongh pia hi. Tabangin Biakinnpi sak kiman hi. *\n26Aqaba Tuidok vaal ah a om Elath taw kinai, Edom leitangh tungah a om Eziongeber ah Solomon in teambaw hon khat vawt hi. 27Kumpipa Hiram in ama ii teambaw naseam a thiam sa pawlkhat Solomon mihingte taw seamkhawm tu in puak hi. 28Amate in Ophir ngam ah teambaw taw pai in kham ton sawm le ton luk bang Solomon kungah cia pui hi.\nKumpite Khatna 10\nSheba Kumpinu ii Hawna\n(2Khang tangthu 9:1-12)\n1Sheba kumpinu in Solomon ii minthanna za a, taciang ama in thudokna haksa pawlkhat taw ze-et tu in Jerusalem ah haw hi. 2Ama in a cingte honpui khat keng a, hel namtuite, suangmanpha le kham tam ma a pua kalauh te hong paipui hi. Ama le Solomon a kisik ciangin a ngaisut thei za taw thu doknate dongh hi. 3Solomon in zo siat hi; ama a tu zo mawk tu bangma om ngawl hi. 4Sheba kumpinu in Solomon ii ciimziate za a, kumpi inn a sakte mu hi. 5Kumpinu in kumpipa sabuai ah a kilui ante mu a, a uliante ii tenna innte, kumpi innsung naseamte ii nasep hawm zia le a puansilh uh te, poaipi khaam ciang naseamte ii ama an le tui a piak dan te pan kipan sangaw biakpiakna Biakinnpi sungah a kivawtte mu hi. Ama in hu sang la liangin lamdang sa hi. 6Ama in Kumpipa Solomon munah, “Ka ngam panin na ciimna huvau le nang thu kong zaakte maan siat hi! 7Ahihang hong pai a keima tatak ma in ka mu mateng ka um thei bua hi. Ahihang a lang zongh za ngawl lai hi nginge khi hi; na ciimna le na hauna te kei tungah hong kiko za sangin nasia zaw lai hi. 8Na zite bangza in hampha uh ziam! Na ciimna kammalte hong zaak tawntung thei natu na kung a om, na naseamte zongh kaampha mama hi! 9TOPA na Pathian pok tawng! Ama in nang Israel kumpipa in hong vawt ciang nang tungah ama bangza in lungkim ziam ci in hong lak hi. Ama in Israel hong itna a tawntung atu ahi hu in, ama in nang sia thukham le thutang khenna na kip sak thei natu in, amate kumpi tu in hong koi hi,” ci hi.\n10Ama in Solomon kumpipa sia letsong hong paipui teng pia hi, kham ton nga dektak, hel namtuite le suangmanpha tam mama pia hi. Tua hel namtuite sia vanh a saan ngei theampo sung pan a nasia bel ahi hi. *\n11(Hiram ii teambaw Ophir panin kham hong ciapui te in juniper thing le suangmanpha zongh hong ciapui hi. 12Solomon in tua thingte sia Biakinnpi le kumpi inn te ah dal in vawt a, taciang tum thei lamsang tengtong le liamlo vawtna in nei hi. Tuate sia Israel ngam sungah a ki ciapui juniper thingte hi a, a phabel hi; hibangte bangma hunin kimu kik ngei nawn ngawl hi.)\n13Kumpipa Solomon in Kumpinu Sheba sia kipiak ngei letsongte vaalin a nget theampo pia hi. Tua zawkciang ama le a lalangte sia Sheba ngam ah cia uh hi.\nSolomon Kumpipa ii Hauna\n(2Khang tangthu 9:13-29)\n14Kum simin Solomon Kumpipa in kham ton kul le ton nga vaal nga hi, 15tua tungsia ah sumvawtte ii shia piakte, sumzuak sumleina tung pan a meet, le Arab kumpi tatuamte ii piak shia, Israel ngamkhen ukpipate ii piak shia te saang hi.\n16Solomon in lum a lian zanii vawt sak a, kham pound sawm le pound nga taw zeam sak hi. 17Ama in lum a no zaw zathum zongh vawt sak a, kham pound li dektak taw veu zeam sak hi. Ama in hi lumte sia Lebanon Thingtang Khaan ah koi hi.\n18Ama in kumpipa tokhum lian khat zongh vawt sak hi. Tua tokhum khen khat sia saiha taw tuam a, a taanglai mun dang teng kham phabel taw tuam hi. 19-20Kumpipa tokhum in a tona thet to natu keallei dawl luk nei hi, keallei dawl khat ii mongsim in tawpi lim khat veu kivawt a, tawpi lim sawm le nii om hi. Kumpi tokhum ii nung sangah khuital lu ii lim om a, a khutngakna sia hui ah tawpi lim khat veve kivawt hi. Kumpi ngam koima ah hi bang kumpi tokhum om ngei ngawl hi.\n21Solomon ii dawnna haite kham taw kivawt hi, taciang Lebanon Thingtang Khaanpi sung a, ankuang ankeau theampo sia kham tatak taw kivawt hi. Solomon hun lai in ngun sia na manpha in kingaisun ngawl ahikom ngun peuma kihel ngawl hi. 22Ama in tuipi sung pai teambaw hon khat nei a, Hiram ii teambaw te taw kithawl sak hi. Kum thum simin tua teambawte hong heak kik uh a, kham, ngun, saiha, zawng le mei nei ngawl zawng puite hong ciapui hi.\n23Solomon Kumpipa sia kumpi dang khat papo sangin hau zawin ciim zaw hi, taciang 24leitung bup in Pathian ii ama a piak ciimna kammalte ngai tu in hong pai nuam uh hi. 25Hong pai peuma in ama letsong veu pia uh a, ngun taw a kivawt na, kham, puantualte, ngalhiam, hel namtuite, siphu, laate ahi hi. Kum khat zawk kum khat tabangin kipia hi.\n26Solomon in ngalleang tul le zali, ngalsim siphu tulsawm le tulnii nei hi. Tuate pawlkhat Jerusalem ah koi a, a dang teng khuapi dang ah koi kakoai hi. * 27Ama ii uk hun sung ngun sia Jerusalem khua sungah suang za in tam a, cedar sia sycamore thing thathong za in Judah mualpeang ah tam hi. * 28Kumpipa ii taang mite in Musri le Cilicia pan siphute ngamdang a puak tute tungah thu nei uh hi, * 29taciang ngalleangte sia Egypt pan ngamdang a puak tu zongh sai uh hi. Amate in Hit mite ii kumpipate le Syria kumpipate, siphu le ngalleangte sik uh hi, ngalleang khat nguntang 600 taw zuak uh a, siphu khat nguntang 150 taw zuak uh hi.


url: =A kipatna thuneuno hi (Mat. 13:31-32) ~ Rev. Khup Za Go :: ZOMI DAILY\nposted on 28 June 2016 at 4:48 pm UTC+9:30 Lomkholna: Article, Biakna, Khupzago\n(Hih thu pen Rev. Khup Za Go in July 27, 1980 Nipi Nitak nai 6-a Serampore Baptist Mission Biakinn ah a thuhilhna hi. Hih Biakinn pen William Carey leh a lawmte in 1800 kum-a a lam uh hi a, kikhopna in zang uh a, tu dongin Biakinn in kizang lai hi. August 16, 1980 ni-in William Carey a suah zawh kum 219 a cinna William Cayer Day kici thupi takin Serampore ah pawi kibawl a, Carey leh a lawm missionary masate in Pawlpi leh tangpi ading a sepnate uh kikupna zong nei uh hi).\nUte naute aw, ankam tang tawh gentehna thu kikum leeng ci-in hong teel ing. Palestine gam ankamte pen India gama ei muh ngei ankamte tawh kibang lo hi, ci-in kigen hi. Palestine gam ankam tangte pen sing kung cia mah pha thei hi. Vasa in tua ankam tangte duh uh ahih ciangin ankam kung tunga vasa tuang pen muh ding om den hi. A tak takin ci leeng ankam tang pen a tang neu pen hi khol lo kha ding hi. Ahih hangin Palestine gam mite in na neu cihna in paunak in zang uh hi. ‘Sisan ankam’ cih khawng Judah te paunak khat ahi hi. Tua mah bangin Topa Jesuh in zong ‘ankam tang bang upna’ ci-in na gen ngei hi. (Mat. 17:20). Tua hi-a Jesuh in Pasian Gam pen ankam tang leh a khantoh zia tawh a genteh ciangin a cih nopna bel kitel pah hi. Pasian Gam thu pen neuno khat tawh a kipan thei hi-a, tua pen bangzah in tangzai ding cih pen kuamah in thei lo hi. A beisa tangthu i ngaihsut ciangin a kipat cilna thu gina lo bang ahih hangin a nung ciangin thu lian a suak tangthu tam pi i thei hi.\nThuciam Lui tangthu i et ciangin Israel mite tangthu i thei hi. Izipt gamah kum tampi salin tang uh hi. Israel mite gimna leh thuaknate Pasian in thei a hih ciangin a honkhia dingin Moses zang hi. Moses in Pasian kiangah, “Faro kiangah pai in Izipt panin Israel mite a paikhiatpih dingin kei in kua ka hi hiam?” ci zahin a ginat lohna kiphawk hi. Pasian in, “Moses aw, nang kong huh ding hi,” ci hi. Tua bangin Moses in Pasian cihna mangin Israel mite Kanaan gam annek tuidawn deih banga a kicin’na gam tun hi. Tua bangin bangmah a zong a kisim lo zah Moses in Israel minam buppi suahtakna piangsakin Israel mite tangthu pen van leh lei zahin kilumlet hi.\nThuciam Thak sung i et ciangin Nungzuite in pilna siamna a nei lo, nautang mi ahi hi. Ahih hangin Jesuh a zuih ciangun a siapa uh Jesuh tawh Khristian Pawlpi hong phuan khia uh hi. Sawltakte Tangthu i sim ciangin sawltakte pen thu thuk thei leh pilna sang a ngah mi ahih lam uh i thei kei hi. Ahih hangin tua hun lai biakna leh gam sung nuntakna thu kihei sak uh a, “Leitung gam khempeuh a kilumletsak hih mite” cihna za a ngah uh hi.\nTham loin tu hun Pawlpi tangthu i et ciangin mission thupi mahmah i cihte pen a gina lo neng khat tawh hong kipan lel peuh na hi thei hi. Gentehna in Serampore Mission thu ngaihsun pak leeng. William Carey pen mizawng ta hi a, kum 12 a phak ciangin a ban sang kah zo nawn lo hi. Naupang no lai pi mahin khedapbawl khat kiangah khedap bawl sin hi. Tua khedap bawl a sinnapa in ama laibute a sim dingin kawm a, Greek Thuciam Thak bu zong tua panin ngahin Greek lai zong sin pah hi. Tua panin Lai Siangtho a hahkat mah bangin 1785 kumin Tuiphum sia ngah hi. 1792 kumin Mikang gam Baptistte in Nottingham khuaah khoppi aneih ciangun Carey zong thu hilh dingin seh uh hi. Isaiah 54:2-3 sung siksanin thu a hilh ciangin Pasian thu puakkhiat nopna lungsim hong khangin ama sa bel Baptist Mission Society Mikang gamah kiphuan hi.\nA kum kik 1793 ciangin Carey te nupa pen India-ah Missionary na sem dingin teembaw tawh hong ding khia uh hi. Carey zi pen numei ahihna hang bek hi loin lai thei het lo khat hi sawnsawn ahih manin minam tuam, gam tuam, pau tuam leh ngeina tuam a zang India gam Hindu mite lakah ten’ ding a ngaihsut ciangin haksa sa mahmah hi. Tua bangin nasep hong kipan uh a, 1818 kumin tu-a Serampore College Asia gama Lai Siangtho Sanginn masa pen hong phuanin B.A., B.Sc. leh B.Com. sinna sang zong suak ahih manin Bengali mite pilna ngah masakna Sanginn suak hi. Bengali lai puahin, lokhawh, singpuak dan hoih zaw lakin, Kalate in naungeek a deihlote uh gunah a paih pahpahna uh ahi zongin, pasalte a sih ciangin a zite uh zong a pasalte uh luang tawh hallup khop ding ngeinate man lo hi ci-in gen hi. Tua bangin 1834 kum a sih ma in kam pau 50 phial, Kawl kam, Tibet Kam, Khasi leh Meitei kam dongin Lai Siangtho buppi leh a bu nono tampi a bawlkhiapa suak hi.\nUte naute aw, tua bang i cih ciangin Pasian in mizawngte, mihaite leh mi nautangte bek thupha pia hi i cihna hi lo hi. I deihna pen Pasian in thu gina lo pi-a i sehnate leh mite panin zong a thupi mahmah a vangliatna kilangsak thei hi i cihna hi zaw hi. Tu-in India gam en leeng mihing mak 700 phial i pha hi. Biakna leh ngeina atuamtuam tampi i nei hi. Gam buppi seh nih suah seh khat phial in zing leh nitak nek ding an i ngah zo kei hi. Seh ni suah seh khat tang mah lai sim thei lo en thei lo i hi hi. I gam vaihawmna akipan i gam biakna leh annek tuidawn dongin haksatna i tuak hi.\nTua zaha mial leh haksatna gam sungah a teng a nungta ihi hi. Hih thute in India gam Khristian Pawlpite hanciam ding leh sep ding thu lian khat ahi hi. Tu nia ei Khristiante i ki-et ciangin mak 17 tang bek hi. Mihing za pai ciangin nih leh alang tang bek Khristian i pha hi. Hizahta gam lian pi sung ah, minam tawm, pawl tawmte kisuak hi. Hih thute i lungngaih ciangin Moses mah bangin i liing kha ding hi. Ahih hangin Pasian mi pawl tawmte hi hang! I tha hatna pen Pasian vangliatna sungah om hi. A khasia, a lungmang leh cimawh a ton mawk ding te i hi kei hi. I Topa Jesuh in, “Note leitung ci na hi uh hi,” ci ngei hi. Pasian khaici in India gam bek hi loin leitung buppi zeel ding hi. Thagum hat hang hi lo hi, vangliatna hang zong hi lo, Keimah tung panin na ngah Kha hang bek tawh na ma na tun zo ding hi” (Zekh 4:6).\nPasian thu in ci hi. Amen.\nRev. Khup Za Go\nLungdamna Aw, Lom 5, Hawm 10,\nPrevious: Zomi Diaspora le Diaspora Zomi (Part 2) ~ Cope Suan Pau\nNext: Khantohna, Human Resource le Zogam\nThailand ah Bomb puaktam, mi 18 liam\nTuhun Zomi Dinmun ~ Pu Zokhai\nChinese Diaspora ~ Hau Za Cin


url: =A Thu Zaza Nuam Ing | Zomi Lyrics Directory :: Zomi Music and Songs A Thu Zaza Nuam Ing | Zomi Lyrics Directory :: Zomi Music and Songs\nA Thu Zaza Nuam Ing\nEliza E. Hewitt (1851-1920) John R. Sweney (1837-1899)\nZeisu Khazih hong hotkhiatna thu ngaihsunsun lehang nuam semsem-a, ngaih semsem hi. Telnop mahmah-a naupangnote nangawn in Zeisu Khazih upna-a san ding a hihna tel thei uh hi. Tua zahkhat-in a langkhat lamah, mihingte’ nuntak tom sunga tel khit zawh ding hi lo kawikawi hi. Bang hang hiam cih leh, tua lungdamna thu i cih a thu mawkmawk bek hi lo a, a “mi” mahmah ahih man ahi hi. Pasian’ Tapa mahmah tawh kizopna, a khangtoto kizopna tungtawna theihna ahi hi. Tanglai-a kipanin a numei a pasal in: “A mah ka theih semsem nading…” “A thu zaza nuam ingh” ci-in a lunggulhna uh na pulaak den uh hi.\nKum tampi laipek-in St. Augustine (AD 354-430) in, “Pasian aw, Nang adinga nong bawl hi a, Nang’ sungah ka tawldam matengun ka lungsim uh dai ngei lo ding hi” ci-in na gen ngei ngiat hi.\nHih lamalte a phuaknu Eliza Edmunds Hewitt pen hun sawtpi sung zawngkhal-a om ahi hi. Tua bang hun sungin Laisiangtho sim dena Pasian tawh a kizopna ah thuklut mahmah hi. Tua banga Pasian tawh a kizopnate mite’ tungah lai-in gelhkhia-in gensawn nuam mahmah hi. Tua banga a lunggulhna tawh kizui-in Sunday school leh naupangte’ ading lai tampi gelh-in lamal tampitak phuak takpi hi. A tawpna ah tua a lamal phuahte gospel musician John R. Sweney-a kipan lasiam tampite in a aw guan uh-a la ngaih pipi hong suak hi. Eliza E. Hewitt in a lamal phuak-a, John R. Sweney in a la-aw a phuah late’ lakah “Lungsung Khuavakna” (Sunshine in My Soul), “Aksi Tang a Om Diam?” (Will There Be Any Star?) cihte kihel hi. Eliza E. Hewitt’ phuah lamalte lakah tuni donga kisasa la tampi mah om a, “Zeisu’n An Bang Hong Itna Pha” (When We All Get to Heaven), “Stepping in the Light,” “Give Me Thy Heart” cih late minthang deuh hi.\nEliza E. Hewitt bel June 28, 1851 ni-in America gam Philadelphia, Pennsylvania khua ah suak hi. Philadelphia-a Girls’ Normal School panin a pilpen “valedictorian” in a sangkahna zo hi. Tawlkhat sung sangsia semin laihilh-a, ahi zongin nungzang natna khat nei-a lupna ngakin om den zaw hi. Kha guk sung nungzang natna nakpi-a a thuakna pan noptuamna a ngah ciangin lungdam lua mahmah a, “Lungsung Khuavakna” a cih la a phuah hi, kici hi. Damdamin a ci dam semsem-a, a tawpna ah Pasian’ nasepnate ah kihel zo ta hi. Fanny Crosby tawh ki-uitui mahmah uh a, kituahkhawm zel-in a la phuahte peuh uh kikumkhawm thei uh hi. Eliza E. Hewitt pen gospel laphuaksiam Edgar Page Stites [“Zeisu Muang In” (Trusting Jesus) a phuakpa] tawh pa unau uh ahi hi. A la phuahte a aw ding John R. Sweney in a phuahsak banah gospel laphuaksiam minthang mahmah William J. Kirkpatrick, B.D. Ackley, Charles Gabriel, E. S. Lorenz leh Homer Rodeheaver-te in zong phuahsak uh hi. April 24, 1920 ni-in Philadelphia khua ah si hi.\nHih la a aw a phuak John R. Sweney bel gospel laphuakte lakah a minthangpen khat ahi hi. La-aw dawng 1000 val phuaka, Gospel labu 60 val a kikhetkhiatna ah a pangpi-in om hi. Eliza E. Hewitt tawh kopkhawma la-aw a phuah banah, Fanny Crosby tawh zong semkhawma, “Amah Thei Ning” (My Savior First of All/I Shall Know Him) la bang zong a aw a phuah ahi hi. John R. Sweney’ phuah la-awte lakah “Zeisu’ Tangthu Ke’n Za Nuan Ing” (Tell Me the Story of Jesus), “Aw Gam Nuampi” (Beulah Land), “Fill Me Now,” “Take the World, But Give Me Jesus,” “Victory Through Grace” cihte kihel hi.\nJohn R. Sweney pen America gam West Chester, Pennsylvania ah December 31, 1837 ni-a suak ahi hi. America gam sung buppi-a sang tuamtuam leh college tuamtuamte ah mite’ zahtaak mahmah music hilh sia leh conductor khat-in om hi. Kum 25 sung Pennsylvania Military Academy ah professor of music sem hi. 1871 kum masiah a la phuahte leitung la pian vive hi a, tua kumin kha lam kikhelna lianpi khat nei-in tua khit zawh kum 28 sung a pilna a siamnate Pasian’ nasepna bekin zang hi. A khan sung tawntung la makaihsiam-in minthanga Bible Conference tuamtuamte ah a mah bekbek kideih mai hi. April 10, 1899 ni-in Chester, Pennsylvania ah si hi. A kivui ni-in hun bawlna sungah Ira D. Sankey in tua ma kum 25 lai-a John R. Sweney’ phuah’ la “Aw Gam Nuanpi” (Beulah Land) sak hi.


url: =Leilum khua ~ Zam Khen Mang :: ZOMI DAILY\nposted on 10 October 2018 at 6:23 am Lomkholna: News, Tedim\nGurkha te teenna Leilum khua ah Japan gal khitin khua 32 pan kampau nam 10 te teengkhawm hi. Tedim khuapi ii Yatkwet khat ahihma in khuano (ေက်းရြာ) khat hi. 1974 kumteh Yatkwet ngah hi. A teeng mi te’ Kampau tuamtuam leh khuaminte:\n1. Saizang pau: Saizang, Sezang, Vongmual, Aipha, Mualpi, Kaptel, Thangzang, Phaiza, Muizawl khua 9\n2. Phaileeng pau: Phaileeng, Lunmual, Philnak khua 3\n3. Dim pau: Dimlo, Tuicinlui, Laitui khua 3\n4. Teizang pau: Heilei, Pangsak khua 2\n5. Khuano pau: Suangpi, Muallum khua 2\n6. Paite pau (Val pau): Valvum khua 1\n7. Sihzang pau: Thuklai khua 1\n8. Vangteh pau:Vangteh khua 1\n9. Ngawn pau: Saimun khua 1\n10. Tualo teng koTedim pau ci ung. Tonzang, Lamzang, Tuitum, Lezang, Buanli, Gamlai,\nTongsial, Gawngmual, Kahgen khua 9\nLusei te inn khat, a khua theilo. Gurkha te ka neulai in inn khat, adang te Maymyo leh khuadang, Sakollam khawng ah lal uh.\nPau nam tuamtuam, khua tuamtuam pan ka hih uh hangun nuam kisa in ki it mahmah in ka teengkhawm uh hi. Leilum Vaangkhua kaci uh hi.\nZalui mawtaw lampi akiziik lai in Myoma Yatkwet te tawh kizom kha, Leilum te gal phinphin vial uh hive’n Leilum te’ TawkThang kici Khai Dal in suangkalhna Siksempi pi 6 sau khat tawisa in Myoma te geidong paiphei in\n“Ahat pen 3 ong pai, hi siksempitawh naha uh holhkhia nuam ing” ci hi ve’n akihatsak mah mah a Hausapa uh Gin Do Lian bang aimitdeh bangpah khepkhep kici hi.\nUS Kumpi innsung ah MAI MAI LO Leilum khuami khat om hi. Leilum aa teeng ko khuami kua hiam ci aa a thei nuam i om khak leh comment pan ong dong thei. At khialh om in um ke’ng. Zam Khen Mang 9-10-2018 9:32 PM\nPrevious: Topa ngak in ~ Lalmuana (Mizoram)\nNext: Lamdangsa ingh! ~ Zomi Quavadis\nThang Lian Khai says\nWhite house sungah a om Zomi pen Sezang khua ah teeng in leilum a lal Ka nipi tuu, ka tuu te hi. Sezang suan mah hi. Leilum ah a mah khangkhia a hih ciangin leilum khua aadingin zong kipaak huai mah hi.\nLeave a Reply to Thang Lian Khai\tCancel reply


url: =Kawlpi Han Tuahna Ding U Tha Aye' Thupiakna Kingak - TUNGZANG NEWS\nKawlpi Han Tuahna Ding U Tha Aye' Thupiakna Kingak\n(TZN) - Tu sawng teng i buaipih mahmah ahi Kawlpi,Pinlong Veng sung a om Santa (Satawm), Khristian Han kituahsakna vai tawh kisai-in, Zomi Khristian khempeuh in tuah ding thukimlo uh ahih manin, mipi 20000 val in nialna/ thukimlohna letmat thuhna kinei hi. Tua letmat thuhna lai te Pu H. Vum Za Nang makai in Sagaing Division , Chief Minister U Tha Aye zumpi, Monyua khuapi ah April 27,2012 ni-in va puak cih i zaksa ahi hi.\nPu H. Vum Nang' i laipuak pen Sagaing Division kumpi thunei pawlte' Meeting neih hun tawh kituak lian ahihman in Meeting hun sungah kikum suak pah uh cih kiza hi. Tua thukikupna tungtawn in Sagaing Division, khua sung nopcitna le khantohna lam vaisaipi Miniser U Tin Win in apulakna ah Kawlpi hantuahna ding vai tawh kisai thakhat thu in khawl sak kik huai lo ahih manin, thuzaksakna neih kik dingin pulakna nei cih kiza hi.\nA hi zongin Meeting hun zawh khit ciangin, Ulian teng akikupna mawkmawk ah tua Han khinsakna ding thupiakna pen khawlsak/ phiat kiksak ding Chief Minister U Tha Aye tungah kinga hi cih thu genkhopna nei uh a, Pu H. Vum Nang zong April 30,2012 ni mahin Kawlpi lam zuanin ciahto kik cih kiza hi. Hih Khristian han khinlohna dingin Kawlpi khuapi sung a teng Zomi(Chin) minam buppi kipawl in Santa ( Satawm) Han mual ngait ah May 1,2012 ( May Day) ni-in Thungetkhopna nasiatak kinei a, biakna Siampi khempeuh in Siampi puan vive silh cih kiza hi. Hih Han kituahsakna tawh kisai in Galkap kumpi hun 1988 akipan 4 vei vilvelm kikhinsakna hi -in, 1994 kumin galkap huang dingin khatvei kisusia in kikhinsak lai cih kiza hi.\nTua hi a, Zomite' i lunggulhna le i thungetnate Topan a sawt loin hong dawnna ding zong lametna le upna lianpi kinei lai veve bek tham loin, minam dangte nenniamna le simmawhna nuai pan suahtakna i ngahna ding i biak Pasian mai zongin mapang khawm in kipumkhat siam ding kisam mahmah lai ding hi. Zomi Khristian te i kipumkhatna tawm lua bek loin, ei le ei zum kong mang kongah biakna pawlpi vai tawh thusia kineih in, Zomi Pastor tampite zumkong mangkong ah i tut demdam nawn lohna ding mahmah zong nakpitak thungetna kisam lai hi. Kilemna Pasian in Zomi Khristian te sungah kilemna le daihna thupha hong tungsak ta hen.\nTZN: Source : Hornbill, Tongsan


url: =Innkuan ading Pil Kammalte - Zomi Adventist Innkuan\nLesson 5: Innkuan ading Pil Kammalte\nSabbath Nitaaklam April 27\nTukaal sung sim ding: Pro. 5:3 -14; Matt. 19:5; 1 Cor. 7:3,4; Pro. 13:22; 14:26; 17:22; 23:13; 31:10-31.\nKamngah: “Na lungsim khempeuh tawh Topa muang in la, nang theihna suangkei in; Na hihna khempeuh ah Amah phawkin. Tua hileh lampi maan, Amah’n hong lak ding hi.” (Pro. 3:5,6).\nBang dinmun peuh tung taleng, bang inkuan sungpan a hi phial zongin, i Nu i Pa sungpan a piangkhia i hi ciat hi. Mi pawlkhat te leuleu pen, amau khankhiat na innkuan lobuang, lawmdang nei nawnlo liang uh hi.\nBangbang in om ta leng, Paunak laibu in, thuhilhna, lagui, dotna leh mipil kammal tampi takte om hi. Innkuan kizopna te kiciantakin hong hilh a, mipil kammal tampi takmah om hi. Paunak laibu limlim pen, Nu le Pa tungtawn in, Pasian deih nuntakdaan kihilhna a hihi. Gamlapi a om tate, sangkah a om tate khawng laikhak in, omdaan siamtheih ding hilhna te mah bangin a kigelh a hihi. “Ka ta aw, na Pa hong thuhilhna te zui in la, na Nu thu-khamna te mangngilh kei in” (Pro. 1:8).Thuhilkikna laibu in zong, a sansa upna te, ta khang tuu khang a hawmsawn dingin hanthawn hi. Paunak laibu in zong tua mah bangin hong hilh hi. Pa’ hong thuhilhna sungah, Pasian’ hong sapna aw i za thei hi.\nNumei Dik na ngai in\nKiteng nailopi in, ang kikawmna, a hoihlo daan leh, a nungzui thusia te gualsuk dih ve. Pau 5 : 3-14.\nAng kizatpihna ah, Pasian um mi, innkuanpih neilo te in peel a, innkuanpih nei te in, siangthotak in zang uh hi. Paunak laibu in Pasal te cipha diak a, Solomon la in, Numei te cipha diak hi (Solomon la 4 : 12 -15). A maanlo ki itna in, a nungzui thu leh mawhna lianlua hi. Ang kikawm pakna in, ki itna dik omsaklo hi. Vante pan kipan pumpi leh lungsimte mahmah zong mawk thaAngkawm hi lel hi. A thupipen in, i nuntaksung a, i teelna bangbang in Pasian mai ah i ki siansuah kul ding hi.\nAng kizatpihna pen, innkuan nei mi adingin, Pasian silpiak lianpenpen a hihi (Matt. 19:5; 1 Cor. 7:3,4; Heb.13:4). Paunak laibu sungah, tui tampi in, nupate’ ki itna leh nopsakna limlak hi a, thumaan lohna tawh ki thaAngkawm thei hi. “Na khangnolai a na neih na zi” (Pro. 5:18) ci mah ta leh, khangham dong mah zoptoh ding ahihi. Pasal in “a zi’ ngaihbaanna tawh lungkim ding” (Pro. 5 : 19) ci hi.\nA puuk leitung mihing i hih manin, Pasian’ deihna tawh kituaklo khawng a, ang kizatsakna peuh omthei hi. Pasian in bel teelsiam theihna ngaihsutna hong pia khin zo hi. Tua mawhzolnate pen, nasia takin do niloh kei leng, hong zogawp thei hi. Pasian tungah deihtak ki apna tawh, thumaanlo ang ki zatsaknate kidal zo thei hi. Khantawn thumaan tak a, Angkawm ding teelna in, thaman tampi hong piazaw hi.\nInnkuan kitam thei ding dinmun dong a, Angkawmna ding mawhzolna thuak mi khat na muh leh, bang ngaihsut piakna na pia ding hiam?\nMONDAY April 29 Pate Hong Sapna\nKum sawtpi ta te, tuu te tungah huzaap nei tawntung thei ding Pa te’ hoihna, Paunak lai sungah a om te lungngai dih in.\nPro. 13 : 22; 27 : 23,24; ………………………………………..\nPro. 14 : 26 …………………………………………………………..\nPro. 15 : 1,18; 16 : 32…………………………………………….\nPro. 15 : 27…………………………………………………………….\nPro. 29 : 17…………………………………………………………….\nPa te gamtatna te in, tate tungah tangtung suksuk hi. Tate in zong, etteh ding makai ding leh a panpih thei dingin Pate en gige uh hi. Paunak laibu in, etteh taakcing a, innkuan pantah zo te pahtawi hi. Pawlkhat te “a manlo a, sum ngahna in, innsung lungkhamsak” (Pro. 15:27) a cih banglian a hi uh hi. Pa te in, a nasep te sangin inn-kuan awlmawh zaw ding hi. Pasian um Pa khat in, lungduaitak a makaih ding hi. Ta te in amah muangcih thei in thupi lak ging kisam hi. Thukham tawh ukding a, tate lungsim natna’ng bawllo ding hi. A thupi penpen in, Pate in Pasian deihna zui in, ta te thuman sungah makaih ding hi.\nA nunungpen in, Pa in naupangte’ Nu itsak kul hi. Pa in Nu tung a thumaan leh maanlohna te in, tate tungah thupha thusia ii gau tangtung suksuk hi. Paunak lai-bu in, Pasian tungah thumaanna, innkuan tungah cihtakna, a mimal mahmah vang neihna cihte vive bulphuh hi. Na khempeuh tungah gualzawhna in, mimal lungsim puak tung, akinga hi. Mawhzolna angvai, thadahna, hauhna, zaliatna cihte khempeuh lakpan a pil Pa in, Pasian deihna bangin teel hi.\nHih tungtang ah, Pa hih/hihloh sangin a thupizaw thukhunpi in bang a hi diam? Nang tatna a pha/a sia te in, midangte a diakin naupangte bangci sukkhak hiam? Bangzah kidophuai na sa hiam?\nTUESDAY April 30 Itna tawh Ki Thuhilhna\nPaunak in, naupang thuhilhna leh puahphatna hong bangci hilh hiam? Pro. 10:17; 23:13,14; 29:1; 29:15.\nPa/Nu te in tate a thuhilh nop manun, a ki sang-theilo gamtatna te daan piak na tawh amau san zawhloh thu lak thei uh hi. A hihhangin Topa’n, naupangte thu-hilh daan ding bangdaan deihzaw hiam? Paunak in bel, mailam a dingin, naupang thuhilhdaan ding (Pro. 19:18) thu hong khunsak hi. Pasian ummi Pa/Nu in, nau-pang te’n pianpih gitlohna nei cih thei a, Zeisu bekmah in hong huhthei cih zong thei hi (EGWhite, Education, p. 29). Tapidaw Pa/Nu te’ nasep lianpen in, tate, Pasian lam ah makaih ding a hihi.\nThunem tawh hilh ding. Khazih sungah, naupang thuhilhna pen, daanpiakna hilo zaw hi. Pasian deihna pen, Pa/Nu te’n itna tawh, mawhna tha-khauh-zia thei sa in, naupangte Khazih lamah makaih ding hi. A don Pa/Nu te in, damtak, diktak leh kiptak in, naupangte a neutuungpan kipan, thuhilh ngiatngiat a, singno suanthak kep bangin keem hi. Tuabangin, Pasian muangin, gupna sungah khangto in a picin dong kikemsiam thei dingin makaih hi.\nPa/Nu te adingin anuai a Paunak te’n bang thu-puak a nei uh hiam? Pro. 13:24; 23:13,14.\nA vekpi’n “Ciangduai” (Hebrew -Shebet) tawh naupang hilhding citek uhhi. Khristian te’n, tate hilhna’ng ciangduai zangding cihteh, vantung tuucingpa in, ciangduai tawh a tuute a kepmah bangin (Ps. 23:4) kem ding cihna a hihi. Lai Siangtho in, thuhilh ding, puahphat ding leh lawmhuai sak ding pen, a neu tuungpan a pantah pah ding (Deut.11:18,19) ci zaw hi. Pa leh Nu in a itna naupangin atheihna zah tawh naupang lungsim kipuahpha thei hi (Pro. 13:24).\nKi thuhilhna te khauhlua in, a deihna bulpi tawh a kipelh ciangin, naupangte bangci daanin lungkim kiksak thei ding nahi hiam?\nInnkhum dawnah Nuntak a Nuamzaw tam?\nInnkuan nuntak daan, Paunak laibu in, bangci daanin ciamnuih gen hiam? Pro. 21:9,19; 27:15,16.\nPaunak laibu sungah, i leitung nuntaksung u le nau kizopdaan tampi tak hong lak hi. Ciamnuih gen a, genlel honkhat lakah, a veikhollo lawmkhat in “a dah a lungkhampa kiangah, lasakna” (Pro. 25 : 20), a thobaih mahmah innkuanpih khatin “awging mahmah tawh innkuanpihte thupha pia” cih khawng om hi. Thunial hat mahmah zite in hih paunakte a dawnna dinguh theilai mawk unteh.\nLungnopna ki phattuam lawh hi. Innkuan nui lingling a nuntakna in hoih mahmah hi. Nuizakna in innkuan zolsak a, lungkhamna kiamsak hi. “Maitaina in cidamsak a, maigum tawntungna in guhtui teepkang hi” Pro. 17:22. Paunak laibu sungah zatui tampi om a, i gamtatna te tungtang ah zong hong nuisak kauhkauh hi.Tua nuihzakna te ei tungtang a hih leh, eite pen a hoihzaw thamlai i hihi. Tua nuihzakna te tawh i gamtatna luite mawk beisak lo in, kidopphat semsem ding kisam zaw hi.\nCisa lualo te natna gil peuh hithei zawsop hi. Kam kinial, phunciak, thuum cihte in, innkuansung, beh leh phung sung kilemna hong suksiatsak thei hi. Tua cisalua lo natna teng siangsak leng, natna gil veng ding hi. Innkuan sungah thubuaite pelhziau sangin, innkuan ki itna, Pasian tungah ki apna tawh tua thusia piantheihna hehna bulpi teng siangsak in thu vengsak zaw ni.\nInnkuansung ah nuihna bangzah in thupi hiam? A hoihlam in bangci kizat theih a, a siazaw in zong bangci kizat theih hiam? Sabbath School khan sungah gen dih in.\nA Hau Taktak Zi\nPaunak laibu in, numei citak gina gamtatzia tawh thukhup hi. A pahtaakhuai gamtatna bangteng hiam? Pro. 31:10-31.\nTua numei leh a tangthu tuampian hi. Pro. 31:10 pan kipan a, Hebrew laimal 22 te lakpan khat bek tawh a kipan hi. Zi-hoih khat pen minam buppi in a laimal tawh pahtawhna hi.\nZi hoih neih dingpen, makai te pauzangsehna a hihi. “Pasal khat i innkuan in a zi hi.” “Zihoih pen a pasal minthanna leh lungdamna hi a, a pasal maizumsak zi pen, a pasal adingin a damtheilo guh natna tawh kibang hi.” Pro. 12:4. Paunak a tawpna ah, mikhat in siamna a kicingtak a nei: silh leh teen, sumbwlna: khawh leh eh, innkuan vai cihte siamkim a hih manin, a innkuan un it ngeingai uh hi.\nHih bang pilnazai pen zi khempeuh in neilo a, pasal te zihoih zon na’ng zong hi tuanlo hi. Hih hoihna te sangin, numeite ading bek thamlo pasal te ading zong a hoihpen a hi : muanhuaina, kiveina, belhtakcinna, cihtakna, hoihna leh khutsiamna cihte hi zaw hi. Hi teng khempeuh i thusim in (Pro. 31:10) na ah “Pasian kihtakna” hi pen hi.\nPro. 31:10 na ah “hoih” cih kammal pen, gamtatna gina, hatna, hauhna cihte kizang a, Ps. 62:10 na in “hauhna” ci a, Joshua 1:14 na in “galhangpa” ci leuleu hi. Boaz in zong a zi Ruth pen “Zihoih” (Ruth 3:11) naci hi. Pro. 31:10 in, hauhna lam a cinuam hi zaw hi. Hauhna diktakin zahtakkaina leh Pasian kihtakna tungtawn hi. Suangmanphate sangin manpha zawpek hi.\nNa nuntaksung na muhkhak, a hoih galhang numei kuabangte om hiam? A hoihdan te gualdih in.\nLungsim vantung a kem ding hi. “Khristian te in, a lungsim uh kemcing ta hen. Pasian tungah ki ap mahmah ta uh hen. Mi tampi takte’n ki-ap ding, thuman zon ding, thunget ding cihte cimtakin hih nuamlo uh hi. Pasian leh ama gam thupisak masa un. Na lungsim uh vantungah kem le uh cin, thahatna leh nuntakna hong pia ding hi. Vantung’ na te in, na lungsim uh uksak le uh cin, nasepna khempeuh ah thahatna lawpna hong pia ding hi. Eite khempeuh khalam ah khantohna ah i khangcing kei hi.” EGWhite SDA Bible Commentary Vol.3 p. 1157.\nKhristian tampi takte’n, mawhzolna, a dalzawh theihna dingun, “lungsim kep-cinna” network group mu uh hi. Hihte in thungetna, Lai Siangtho kisinna, Kha Siangtho muanna cihte bangci khangsak thei hiam? Mi khat in mawhzolna a tuahkhak taktak ciangin, atung a te in bangci bangin huh thei dinguh hiam?\nKhaanpihte lakah, Wednesday ni dotna nunungpen dawngkhawm un. Muhdan tuamtuam te kaikhawm un. Pasian hong piak na tampi te lakah, nuizaknate in bang lauhuaina piangsak thei ding hiam?\nPro. 31 tawh a ki lehbulhin, numeikhat bangci ki pahtawi thei hiam? Tua bang munte ah bangci kidal zawh sawm ding i hi hiam?\nI veng sungah, Lai Siangtho tawh ki lehbulhin, leitung nuntakziate, a huampi in bang khawng a om hiam? Lai Siangtho tawh a kituak khawng zong a om hiam? A om leh ei innkuan bangzah tha hong pia thei hiam?\nPrev post PASIAN LUNGGULHNA\nNext post Siamna kicing nei Khut le khe nei lo mi


url: =NANG TEEKTEEK HONG DEIH ~ MUC\nNANG TEEKTEEK HONG DEIH\nAdmin 5:35:00 PM Articles, Conference Pianna thu\nTulai tak ih dinmun te ih ettak ciangin dipkuat huai mahmah leh dahhuai mahmah hi. Banghang hiam cihleh, a ki-it dingteng ki-itlo gal leh sa in zum kong mangkong, luikawm, mualtung ah ih ki delhdelh ta mai in ka tuat hi, singkang lom bangin kipum khat lehang, kua mahmah in, ong do zo hetlo ding hi. Conference deih cih pan a mawkdeih hilo a, a thu hang tampi om ahi hi. “President Muller Kyaw mahmah in, hi buaina in kei ma khialhna hi, Policy bangin kitelna ka bawl kei hi“ ci-in Policy maan a zui nuamte a om pen Policy zuilo ci pah malam hi hang. Abanghangin, hi buaina pen M te policy zuihlohna pan ong kipan hi napi’n policy zuilo ci teitei thei mawk I tam? Tua te hangin Sumpi tawh lungpho na kinei a, tuate hangin mawhsakna tampi om hi. Sumpi lah akhialo, kua mah tawh kizomlo Insein Pawlpi kum tampi tak aom lah bangmah cihlo cihpen thu maan hi thei ngeingeilo hi. a kitel zaw\nin nasim nop leh\nZomi te aadingin nang tektek ong deih hi a cih bangin Pasian in Ei mi lakpan in pilna nei leh Zomite a lamsang dingin Sia Kip Za Nang Union ah om a, Conference ngetna lai ong khak un ci-in Division pan ong gen uh kikhak a, Zomite a panpih ding, ahu ding Pr Kip Za Nang in Sign na thuknuamlo in Ninbung sungah na khia ahihman in hi ciang ih suak toto hi. a kitel zaw in na sim nop leh\nTopa Zeisu Tuu cing hoihpa hi a, tu cing hoih in a tuute aadingin a nuntakna pia hi ci hi. Ei tuucing hoih hiding maw, tu te nawi suksuk, sumpi ong pia kei uhteh, biakinn ko aa hi, ong kikhawm kei un ci-in biakinn teng tawhtang tawh kalhcip, kikhop na biakinn ah pail eng, tutphahteng ei tut theihloh nangin lehkoih in om zizen cihte ih ngaihsut ciangin khasiat huai mahmah hi. Ih biakinn te ah, vangik pua a gim khempeuh aw kei kiangah ong pai un tawldamna kong pia ding hi cih kigelh lailai! Pawlkhat ten Deekte na muhdah na uh hi ci lailai, Deekte muhdah na tawh hiciang kitung hilo cihpen, ih gen zo hi. A mau e leh ongit dek uh hilo hi, a kitel zaw in nasim nop leh pawlpi makai a theihsa, Tapong bu pipite, a khut tungvuah, sahang lim, gulpi limte laitung engtawh ki siua viavua lai, Union makai dinga theihsa Degree khatzong neilo, ATI innsaupi, a nuailam teng a mah in sumbawlna in nei –in, hi kei veh aw tua ding hi kei veh ci in thu kinei in a lelh teh, khamkhenpau muhdah cihtak in mudah, mi muhdahna tawh a sih pih ding hilai, tun ah President ngah ta lailai, Saw Minlwin te Saw Htoo Kale te leuleu, Zomite a muhdah man in zumteng ah pai kawikawi Galkap bu kineih in, mi khem uh a, tu in a hih leh Union ah laiat pi ngah lailai ta zen hi, nakdah lungkham huai mahmah hi. Tua pipi pen en a maan mah bangin tuat in, a mau cih bangbangin ih gamta lai hi, ATI phiat cileng leh Sia Keneth Suanzanang leh Kai khan khual mintawh hi-in, tuiphumsa a paikhia cileng lah Sia Suak Kho Ngin hi lailai-in, kawlpi gamhuam zum kong mangkong a tungden lah Ngo kho nang te cihbang in ih om hi, Zomite vive himawk in, ei ong bawlsia taktak pen a gamla pan zong hisam naven, ei nai taktak ah hite himawk hi, DEEKTE tawliak acih pen a ek cianlai uh liak kauhkauh ahih sam pahloh hang, Bawltal bangin a ki sawlsawl, ciangduai tawh a ki satsat na ah a pai ngeungeu te a gen ahi hi. Tua ahihman hibang a, maanlo gige pen Zomite in panpih lailai ta zen ih hihman in dah huai mahmah hi. Hibangin bawlsia in biakinn te sanginn te kalhcip cih limlim pen Pasian nasep hi ngeingeilo hi. Topa Zeisu a hehna pen biakinn sungah sumbawl om(Sawm Mee dan) ahihman in kitom hi a, cik mah hunin Zeisu in Biakinn kalhcip, tutphahte lehkoih, mite thongkia sak, Zumkong mangkong ah mite bawlsiat nading vaihawm ngeilo ding hi, tua pen Dawimangpa nasep ahi hi. Tua ahihman in khangno U leh nau aw, nang tektek ih Zogam aadingin na kipiak keileh lungzuan huai mahmah hi.\nA maanlo theipipi in, M sungah om venvan sanggam u leh naute aw, cihtek ei teng kipum khat thei ding, buainuam lo, awlmawhlo, hizah a, thubuai om a, na mite panpih kei le cin cihciangin, na lungsim kilawngzo ding hiam? Hibang tawh cikmah hun in, M te in C ong pia ngeingei lo ding uh a, hi bang tawh cikmah hun in kha khanlawhna zong om ngeingeilo ding hi. Na sanggam, na muhtheih te na it kei leh cik mah hunin, Pasian it ngeilo ding hiteh, hibangin biakinn tengleh vanteng a ngah zongun, a lunguh nuam ngeilo dinga, C te zong bei hethetlo dinga, bawlsiatna khang semsem zaw henla, thongsung denna bek lo in, deihloh pen in sisan luanna ong omleh, kha lam lah tha hatzaw lai in ci'n khang semsem zaw lai dinghi. Luther te hunlai danin. Tua ahihman in, Ih Zogam aadingin nang tektek Zeisu in ong deih hi.


url: =Pentecost Ni-a Peter’ Thugenna (Sawltakte 2:14-42) :: ZOMI DAILY\nposted on 20 May 2018 at 3:09 pm Lomkholna: Article, Biakna\nTua ciangin sawltak sawmlekhatte tawh a omkhawm Peter hong dingto-in, mihonte tungah nakpi takin thu hong gen a, “Ka mipih ahi Jew mite leh Jerusalem khuasunga om mi khempeuhte aw, hih thupiang hong gen ding ka hih manin limtakin na ngai un. Tuhun pen zingsang nai kua hi pan ahih manin, note’ ngaihsut bangin hih mite zukham hilo uh hi.Hih thupiang pen kamsang Joel in a gensa thu hi a, tua sungah, ‘Pasian in hih bangin gen hi:\nNitawp ni ciangin, mi khempeuh tungah ka Kha ka sung ding a, na tanute uh leh na tapate un keima thu taangko ding uh hi; na tangvalte un maang mu ding uh a, na puteekte un mang man ding uh hi. Tua ni ciangin ka nasem numeite leh ka nasem pasalte’ tung nangawnah ka Kha ka sung ding a, amaute in keima thu gen ding uh hi. Tua ciangin vantung leh leitungah hilhkholhna lim leh na lamdang ka bawl ding hi.\nSisan kiluan’sakna, meikatna leh meikhu sahpi hong om ding hi. Topa’ ni, a lian thupi ni, hong tun’ma-in ni hong mialin, kha, sisan hong bang ding hi. Ahi zongin Topa tungah huhna a ngen khempeuh in hotkhiatna ngah ding uh hi,’ ci-in a kigelh hi. “Ka mipih Israel-te aw, hih ka thugen na ngai un: Nazareth khuami Jesu tung tawnin Pasian in lim leh na lamdangte bawlin na hong sem ahih manin, Jesu pen Pasian’ sawl nasem ahihna teltakin na thei uh hi.\nHih thu pen note lakah a piang thu ahih manin nomau mahmah in na thei uh hi. Pasian in thu a ma theihkholhna leh ama geelna tawh kizui-in note’ khutsungah tua Jesu a hong piakding a ngaihsutsa hi a, note in singlamteh tungah khai-in migilote’ khut tawh amah na that uh hi.\nAhi zongin Pasian in misite lak panin amah hingkiksak a, sihna in amah lencip zolo ahih manin sihna hanga gimna panin amah a suaktasak hi. Bang hang hiam cih leh David in ama thu a genna-ah, “‘Topa ka maingat tawntung a, ka taklamah amah om ahih manin lungkhamna ka thuak kei ding hi. Tua ahih manin ka lungdam a, kei ka nuam hi. A si thei mihing ka hih lel hangin lungmuang takin ka om ding hi. Bang hang hiam cih leh misite’ gamah kei nong nusiacip kei ding a, na nasem keimah muatna nong thuaksak kei ding hi. Nangmah in nuntakna lampi na hong lak khin a, nong ompihna tawh kei nong lungdamsak hi,’ ci hi.\n“Sanggamte aw, note’ theihdingin i pupi David’ thu a teltakin kong gen ding hi. Amah si-in kivui a, a han zong tu mahmahin eite kiangah omlai hi. David pen kamsang hi a, ama tunga Pasian’ thuciam a thei hi. Ama suante khat, amah bang teek mahin kumpi-in a bawlna ding Pasian in thu a ciam hi. Pasian in a sep ding thu David in mukhol ahih manin, ‘Mi site gamsungah amah kinusia lo a, a sa a muat kei hi,’ ci-in a gen ciangin, Khris’ thawhkikna ding thu a gengen ahi hi. Pasian in sihna panin hih Jesu hingkiksak a, kote khempeuh pen hih thu a thei teci vive ka hi uh hi.\nAmah in Pasian’ taklamah omna dongin liatna ngah a, ama tungah Pasian in a ciamsa Kha Siangtho zong a ngahkhin hi. Tu laitaka na muh na zak uh nate pen kote tungah a hong piak tua Kha Siangtho ahi hi. David pen vantungah a kahtohloh hangin amah in, ‘Topa in keima Topa kiangah: Na khe nuai-ah na galte kong koihsak matengin ka taklamah na tu in, ci-in gen hi,’ ci hi.\n“Tua ahih ciangin singlamteh tungah na thah uh hih Jesu pen Pasian in Topa leh Khris-in a bawl khitna thu, Israel mi khempeuh in teltakin thei ta un,” a ci hi. Amaute in hih thu a zak uh ciangin a lungsim uh nakpi takin sukha a, Peter leh sawltak dangte kiangah, “Sanggamte aw, bangci gamtat ding ka hi uh hiam?” ci-in a dong uh hi.\nTua ciangin Peter in amaute kiangah, “Na mawhna uh kisik un la, na mawhna uh hong kimaisak theihna dingin Jesu Khris min tawh tui kiphum ciat un. Tua hi leh Pasian’ piakkhong Kha Siangtho na ngah ding uh hi. Bang hang hiam cih leh Pasian in ama kamciamna pen note tung, na suan na khakte uh tung leh gamlapi-a om mi khempeuh, i Topa Pasian in a sap mi khempeuh tungah a hong bawl ahi hi,” ci-in a dawng hi. “Hih migilote’ gimthuak ding na tuahkhak lohna dingun nomau mah in na suahtakna ding uh lampi zong ciat un,” a ci hi. ZCF Delhi\nPrevious: Video: Inndawl 5 pan akiasuk naupang khat ahunlap in inndawl 2 na ah kimanthei bilbel\nNext: Kumpinu mothak – Rachel Meghan


url: =Korin Masa 1 | Siantongluan\nKorin Masa 1\nKhrih Jesuh sawltak dingin Pasian in a hong teel keimah Paul leh thu upna sungah i sanggam Sosthenes in,\nJesuh Khrih tawh kipawlna hangin Pasian mi suakin, Pasian mi siangtho cihna a ngah, Korin khua-a om Pasian pawlpi mite leh eite Topa bek hiloin, amaute Topa zong ahi, i Topa Jesuh Khrih tungah thu a ngen, mun khempeuhah a om mite tungah lai ka hong khak uh hi.\nI Pa Pasian leh Topa Jesuh Khrih in note tungah dikna leh nopsakna thupha hong tungsak ta hen.\nJesuh Khrih hangin note tungah Pasian in hehpihna thupha hong pia ahih manin ka lungdamna thu, Pasian tungah ka ko tawntung hi.\nBang hang hiam cih leh Khrih tawh na kipawlna hangun, thugen siamna leh thu theihtel siamna-a kipan siamna nam khempeuh na neikim uh hi.\nNote sungah Khrih thu kiptakin om ahih manin,\ni Topa Jesuh Khrih hong kilatkik ding ngakin na om hun sungun thupha na ngahloh uh khat beek omlo hi.\nAma hong kilatkik hun ciangdong, a tawp dongin mawhna leh kisuanna neiloin na omna dingun i Topa Jesuh Khrih mah in note hong huh ding hi.\nAma Tapa ahi i Topa Jesuh Khrih tawh a kikhawl dingin a hong sam Pasian pen a citak Pasian hi a, a gensa bangin a hong tungsak takpi ding ahi hi.\nSanggamte aw, note khatlekhat kithutuakin, pawl kikhenna omkha loin, na lungsim, na ngaihsutna uh leh na ngimna uh na kikhatsakna dingun i Topa Jesuh Khrih min tawh ka hong thum hi.\nBang hang hiam cih leh sanggamte aw, note lakah kitot kiselna a omna thu, Khloe innkuanpih mite in kei kiangah hong gen uh hi.\nTua bang ka cih ciangin note pawlkhat in, "Kei, Paul pawl ka hi hi," cihna ahi a, pawlkhat in, "Kei, Apollos pawl ka hi hi," cihna ahi a, pawlkhat in, "Kei, Peter pawl ka hi hi," cihna ahi a, pawlkhat in, "Kei, Khrih pawl ka hi hi," cihna ahi zongin na kampaunate uh ka cihna ahi hi.\nNote in Khrih na phelsuah zenzen uh hi. Note-a dingin Paul in singlamteh tungah khaina thuak ahi hiam? Note, Paul nungzui dingin tui kiphum na hi uh hiam?\nKrispas leh Gaias cih simloh note khat beek hong tuiphumlo ka hih manin ka nuam mahmah hi.\nTua bang hi kei leh keima min tawh a kiphumin na kigen khading uh hi.\n(Eh! Stefanas-te innkuan zong ka tuiphum mah hi. Tuate cih simloh kuamah dang ka tuiphumlam ka thei kei hi.)\nKhrih in tuiphum nasep a sem dingin kei hong sawllo a, Lungdamna Thu a hilh dingin a hong sawl bek ahi hi. Ka thuhilhna-ah zong thugen siamna leh pilna a nei ka hi kei hi. Tua bang hi kei hen la, pilna leh gensiamna a nei hi leng, Khrih in singlamteh tunga a thuakna thu in vangliatna a neihna hang kisalo khading hi.\nBang hang hiam cih leh sihna a thuak mite-a dingin singlamteh tungah Khrih sihna thu pen a haihuai thu ahi hi. Ahi zongin hotkhiatna a ngah eite-a dingin Pasian vangliatna ahi hi.\nBang hang hiam cih leh Lai Siangtho sungah, "Mipilte pilna ka susia ding a, miteite teina ka heikhiatsak ding hi," ci-in kigelh hi.\nTua ahih manin tuhuna mipilte, miteite, leh thusel a siamte, bangin kimang ahi hiam? Hih leitung pilna pen haina a suahsak khitna kilang khinzo hi.\nPasian in ama pilna hong zang a, mihingte in amau pilna tawh pasian a theih zawhlohna dingun a bawl hi. Tua ahih manin mite in, "A haihuai thu," ci-in a ngaihsut uh i thuhilhna a umte, Pasian in hotkhiatna a piazaw hi.\nA uptheihna dingun Jew mite in na lamdang kal uh a, Grik mite in pilna a thupisak uh hi.\nAhi zongin kote in singlamteh tungah a kikhai Khrih thu ka hilh uh a, tua thu pen Jew mite-a dingin a hehhuai thu hi a, Gentail mite-a dingin a haihuai thu ahi hi.\nAhi zongin Pasian in a hong sap ei Jew mite leh Gentail mite-a dingin Khrih pen Pasian vangliatna leh Pasian pilna ahi hi.\nBang hang hiam cih leh Pasian haina pen mite pilna sangin sangzaw lai a, Pasian thaneemna pen mite hatna sangin hatzaw lai hi.\nSanggamte aw, Pasian in note hong sap laitakin na omzia uh ngaihsun un. Leitung mite hong muhna panin note a tamzaw, mipil na hi kei uh a, mi vanglian zong na hi kei uh a, mi thupi zong na hi kei uh hi.\nAhi zongin Pasian in mipilte a maizumsakna dingin mihaite hong teel a, mi thahatte a maizumsakna dingin mi thaneemte a hong teel hi.\nLeitung mite in thupi a sakte uh a suksiat theihna dingin Pasian in leitung mite simmawh a niamte, bangmahin a ngaihsutloh uh mite a teel hi.\nTua ahih manin Pasian mai-ah mite a kisaktheihna ding thu omlo hi.\nAhi zongin Pasian in Jesuh Khrih hangin note tungah nuntakna hong pia a, tua Jesuh Khrih pen eite pilna, Pasian tawh i kipawl theihna, Pasian mi siangtho suakin, hotkhiatna i ngah theihna ahi hi.\nTua ahih ciangin Lai Siangtho sungah, "A kisathei mite, Topa hang bekin kisathei ta hen," ci-in na kigelh hi.